url: =Global Buanli Family: Tulaai Leitung Thuthang Tuamtuam Updates Jan 26,2014\nTulaai Leitung Thuthang Tuamtuam Updates Jan 26,2014\n· Zomi te sung Imuan mahmah makaai khat ahi Rev Pau Khan Khai Louisville ah PhD asin ding hinapin Zomi Zogam ading nasep ding omlaai ahihman in saangkah naailo in khuanla in Feb 25 niciang Kawlgam ciahkik in March 24 USA gam ongtung kikding hi ci in Jan 25,2014 genkhia hi.\n· Daw Aung San Suu Kyi kamciamna tawh kizui in February khasung in Khalkha khuapi ah NLD te in amawkna cina etnading zato neu khat hongtading hi ci in Khalkha NLD te in Jan 26,2014 ni in taangkokhia uhhi.\n· Kawlgamsung namkee Palawng minamsuahtaak nading gaalkaap PSLF/TNLA gaalkaap te leh Kawl gaalkaap te Jan 25,2014 ni zingsang lam in Shan gam saklam ah nasiatak in kikaap uha, Kawl gaalkaap Maaidawl makaaipi khat leh nautang 4 si uhhi.\n· Kawlgam I Meitha hat a ahoih semsem nading leh Cidam nalamsang tawh kisai akhantoh theihnading in Leitungbup Sumkhawlna te in US sum Dollar Awn 2,000 huhding hi ci in Leitungbup sumna na makaai Jim Yong Kim in Jan 26,2014 ni in Yangon Khuapi ah taangko hi.\n· China gam ah Kawlgam Democracy makaaipi leh NLD makaaipi Daw Aung San Suu Kyi angaihhawhding in thupi tak in China kumpi te in khoding hi ci in The South China Morning Post Jan 26,2014 ni in gelh khia hi.\n· Mon mina sung a om ahi Mon political party nihte kigawm khawm in aphutkhiat uh ahi Mon National Party February khasung in kumpi tung ah kipsakna phalna laai ngentading hi ci in makaai U Aung Naing Balah in Jan 26,2014 ni in genkhia hi.\n· India gam te neihsa Andaman tuipi tung ah Lungnop khualzin a vaakkawn mite apua Tembaw khat Jan 26,2014 ni in kibung a mi 21 si in adangteng kihonkhia zo hi ci in India kumpi te in taangkokhia uhhi.\n· England gam leh Scotland gam nihte sung atamzaw munte ah nasia tak in khuahun votding a, Vuukkia in Tuikhang ding ahihmna mipi te kidawm pha mahmah ding in Thunei te in Jan 26,2014 ni in theihsakna nei uhhi.\n· Tunisia gamte in gambup ki-uk nading thukhunpi ( constitution ) thak liklek khat Jan 26,2014 ni in Parliament 216 lakpan 200 thukimna tawh kipsakna nei taktak ta uhhi.\n· Somalia gam Barawe khuapi kuama kibusa Al-Qaeda tawhkizom Al-Shabab makaaipi te muitum ding in ngimkiukeu sa in Thaupi tetawh kingim dimdem saan hi ci in US Defense Official te in Jan 26,2014 ni in taangkokhia uhhi.\n· Tulaaitak a Egypt gam a uk pak tawmvei kumpi seem pawl in asawtlo in Egypt gamsung Democracy tawh kituak in kumpi seemding te kiteelpi na kibawl tading hi ci in Jan 26,2014 ni in taangkokhia ta uhhi.\nKhialhna aomkhaak leh ngaihdam bawm ah maw\nPosted by Thang Khawm Pauzomi at 12:58 PM


timestamp: atn

url: =2015 August kipat lam aa I tuahkhaak mincim (landslide or debris flow) tawh kisai ahangding kaihkhopna. - Laibu Saal\nHome > Thuluui/Articles > 2015 August kipat lam aa I tuahkhaak mincim (landslide or debris flow) tawh kisai ahangding kaihkhopna.\n2015 August kipat lam aa I tuahkhaak mincim (landslide or debris flow) tawh kisai ahangding kaihkhopna.\nAugust, 10, 2015, Singapore\n2015 July khabei leh August kha kipat lam in adiakdiak Zogam ah nipikhat taang guahciin na dungzui in luineu, lui, gun tuite thakhatthu in ong khang in, luidung khempeuh nawk kek genloh lei kidawh khempeuh tai, zunglot, nawk khia in, khua leh khua kikawmna lampi teng cim, lo tampi sia ban ah khua tampi cim, khang, kia in Zogam bup dongtuahna lianpi ong tungsak hi.\n(Hih khuahun siatna hang in supna, baaina bangzah om cih a kikansaan laitak ahihi)\nHibang thu ong piankhiatna ahang ding I kaihkhop ciang ahithei ding teng hih anuai aa bang hiding hi.\n4. Singkung lopa bei (deforestration)\n6. Lampi kipheng zik ( road construction)\nZogam ah I lei ngiat pen zangsung dan aa kumsim aa kibehlap hizawlo in kumsim guahtui nawk bang, mualbaang lei ahihman in sah lo ban ah, suanglai suang icih phyllites, slate te pan aa ong piang suangmuat (weathering) icihte, hawl lei tawh kilam ahihi. Asahna mun ah 3ft ciang bangbek hi in, tua nangawn lei taak nam hilohi. Guahtui tu leh tawm vei sungin leisung lutsuk pan vingveng nam, akhangsa aa om ahihi.\nTua bang lei, suangmuat (weathering rock)te nuai ah, a kitamzan (crushed, fragmented) phyllites or slate suangzawl (bed rock) hi-in, kitamzan khin ahihman in a kip hetlo hilaihi.\nTui kawt leh nal mahmah, pawm tawh thuah lai ahihman in tolh khiat ding a kigingsa den aa om tawh kibanghi.\n2. Topography/ physical features of the area Zogam\n3. Extreme weather condition\nZogam leitangh tung ah hih khuahun sia ong tunciang, I leitang in thuak zo mahmah lohi. Ama’ thu aa luitawng zuan nuam a menmen kimlai guahtui um aa bel aa buak ong batciang, ni kizom aa ong zuk ciang, leisung ah lut, suangzawl tawh kituak, lutsuak zo nawnlo, khawl, kicing, vung, a tung aa leiteng buancim suaksak, (phukhia tuisamh phul) luitawng zuatpih (debris flow), Zogam teng nawk kek hiziauhi.\n2015, tutung in Zogam aa guahzu nikhat >8” inches (>200mm) bang himawk ahihman in Zogam mual leh guam, lei leh suang aa ding tamlua khin zohi.\n4. Singkung lopa bei\n(b) Singkung, lopa om nawnlo ahihman in van pan aa ong kia bangbang leisung kidenna hi. Van leh lei kikal tawmvei a khawl nading om nawnlohi. Singkungpi khat ii surface area pen a po na lei maitang sang azah tampi in lianzaw aa, guahtheu khit ciang guahtuite damtak taakkik sak hi. Tuahangin guahzuk ciang singpi nuai a bel thei ihihi.\n5. Lam lianpi thak zikna\nMincim atamzaw I etciang hih lamlianpi zik tawh kizom, lam lianpi hang aa piang ahihlam kician mahmahhi.\nKumpi thak in Kawlgam khantohna dingin kizop kikawmna lampi, khuakhat leh khua khat kikal lampi hoih ding ong hanciam uh aa lungdam huai mahmahhi. Khua khat leh khua khat kikal mawtaw lam lianpi kizik pah in zong nuamtakpi (asia I tuah masiah) tuamhi.\nHun tomkal sung aa sepding aa ong gel uhciang thanemna tampi omhi.\nLampite engineerte’n geel, encik manlo, kisawllo, kul kisalo, akullam phawklo, kulsak manlo, ii tualzik ahihman in, Ataktak “lampi zik” cihpen atuam khat in gen lehang amah leh amah kiptak aa omsa slope khat a va tosat, a va susia ihihi. Tua hi aa Lamlianpi ii zik ciang ii ngaihsut ding athupi mahmah khat in, “ama’ om ngeibang tawh kinai penpen aa ii omsak zawhding” ahihi.\n(a) Guah tui ong kiat ciang tui luan nading hawkguam mel omlo,\n(b) hawkguam kibawl sunsun kigina bawllo, tui luang zahding leh hawklam kituaklo,\n(c) hawk aluan ngeina ah luang saklo,\n(d) leizik khiat (cuttings) teng kithang buak, lamnuai, lamkhang ah kibua ziau,\n7. Quarry (Suang laakna)\n6. Singkung lopa, adiakdiak sing kung golsate mawkphuklo ding. Suanbeh, ciin beh ding.\n9. Tuisam ong phul leh tungsiah ah zasak ding.\nSingkung lopa Lui leh Mual te Thu Thuluui/Articles\nItem Reviewed: 2015 August kipat lam aa I tuahkhaak mincim (landslide or debris flow) tawh kisai ahangding kaihkhopna. Description: Rating: 5 Reviewed By: Cinpu Zomi


url: =Mindat Paina ~ Pu Thangboi :: ZOMI DAILY\nposted on 22 March 2018 at 4:07 pm Lomkholna: News, Thangboi, Zomi\n1975 kum kiim pan in Tedim gam ah kha khanlawhna kipan hi. 1977 kum in nakpi tak in Tedim leh Tonzang gam ah kha khanlawhna piang hi. Tua khanlawhna huhau in Tonzang ah 1977 kum April ni 3 ni in Pu P. Gin Khan Do te’ inn pan in AG pawlpi kiphuan khia hi. Khanlawhna sung ah akibual khate in apaipaina vuah gupkhiatna thu genlo in omthei lo uh hi. Tua khanlawhna i nawkkhak kumpi nasemte zong atuntunna vuah missionary suak pahpah uh hi. Nungzuipite’ hun lai tawh ki valak mahmah hi.\nTua khanlawhna sung ah akibual kha lak ah tulaitak a MP Pi Cing Ngaih Mang i pa Pu Cin Suan Dal zong kihel kha hi. Amah pen tua hunlai in kumpi nasem hi. Tonzang pan Mindat ah kumpi nasepna vai tawh alal ding ahi Pu Cin Suan Dal in Tonzang AG (Gospel AG) pawlpite’ phalna tawh pawlpi signboard pua ngiat hi. Tua lai in Mindat tawh akinai mahmah ahi Kyauk Htuh khua ah vanleng tulai ahih man in Kyauk Htuh khua dong tua signboard vanleng tawh pua ngiat hi.\nTua signboard tung a “Tonzang” akicihna mun pen “Mindat” cih min tawh laih in 1983 kum in Mindat ah AG pawlpi phuankhia hi. Tua pawlpi i kum 25 cin silver jubilee 2008 kum in thupi tak in bawl uh a Pu Cin Suan Dal leh a innkuanpihte zong va kihel thei uh hi.\nTua pawlpi ahi Blessing AG te’ sapna tawh 2018 kum March kha 16 – 18 sung ni 3 sung vilvel Pu Cin Suan Dal’ tapa ahi Sia Thang Sian Lian @ Sia Sianpi tawh lungdamna thu kava tangko thei uh hi. Mindat ka om sung uh ka muh khak leh ka theihkhak pawl khat hong hawmsawn nuam ing.\nTuipi pan in pi 4860 asanna mun ah om ahih man in vot hi. Sun le zan tatsatlo in khuaphelep mei ngah uh ahih man un ice-cream nangawn kizuak hi. Khuaphelep mei angahna huhau un asingkung alopate nangawn un nuamsa uh hi. Sing tawh an kihuan nawnlo ahih man in singkungte suakta in gol thei mahmah uh a khuahunte niim in azu ava in zong nuamsa uh hi.\nSum tawh kizuak Mindat a kibawl tuithawl nam 2 bang ka mu hi. Zong lim mahmah hi. Tedim leh Tonzang sang in zong tuizat nuam zawtham hi. Zong atui uh hoih mahmah a neel dikdek hi. Lampite zong hoih in lamtun zong nuam ahih man in gamdang mite akop akop in khuasung ah avak hialhial khawng kop tampi kimu hi.\nInn phazah leh Mi phazah\nVeng 4 in kikhen a, 2014 kum census lai in Mindat khuapi sung ah inn 2343 pha a, mi 11505 (pasal 5267 leh numei 6238) pha hi. Khuapi-uk bup ah mi 42600 (pasal 19727 leh numei 22873) om hi.\nAtamzaw bel amau leh amau Cho/K’cho ci’n kilo uh a pawl khat in bel Pyu kici nuam zaw uh hi. Kawlte zong tampi om hi. Mindat khuapi ah Tedim kampau kumpi nasem mi 30 val tulaitak in om hi.\nMindat khuapi lian ah kawl pau kizangh zaw mawk hi. Tangtawng a kipan kawlte tawh kizom kha uh ahih man in kawl zia leh kawl pau nopzat mahmah uh hi. Minam veii te’n tuapen tulaitak na sa mahmah uh hi. Pawlpi pawlkhat in amau’ pau zat ding a hanciam laitak uh hi.\nPasian’ thuhat khangnote’n bel Thang Tawng pakta mahmah uh a, Thang Tawng’ late akawl la aizong a Zola aizong sathei mang uh hi. Tedim ah LST sang akahngeite bel a Tedim phual a te zah mah in Tedim pau siam uh hi.\nPasian’ thuzui teng in kipawl khopna aneih uh hang in ki thutuak taktak zolo in om zeelzuul uh hi. AG sung bel tulaitak lawp mahmah uh a khanlawhna om hi. Phatna leh biakna lam zong nuam mahmah hi.\nKawlte zong tam mahmah zeel ahih man in khuasung ah bel kawlgam dan mah in zingsang teh lutolte an dong in kigual ngeetngaat uh hi. Lutol te nungta mahmah zo uh hi. Bek thamlo in amau zong mission naksep mahmah uh hi. Lutol lubawk minthang Dr. Ah Shin Nyan Neih Thara bang in na naksep mahmah hi.\nMailam Nasep Ding Gelna\n2018 kum beima peuhmah in Cialpi khat neihzawhna ding. Ahih theih leh December kal masa sung Christmas paulap in bawlung tualpi ah kawlgam a Pasian’ mizat mahmah khat thugen sak ding. Kawlgam a lasiam minthang leh music siam minthangte paipih ding. Nitak 3 sung deihtak in lasakna leh gupna thu tangkona nei ding. Tua a ding in atawm pen Kyats 20 million zon kul ding.\nTua teng hiphot ei guai. Lai nong simsak lungdam ei.\nPrevious: Cikha khua ah Malkual Idol 2018 ah kibawlding\nNext: Zomi DCA makai (E.C) kiteelna pulak khiatna (2018 – 2020)\nMikim ading lungsim damna zatui


url: =Switzerland ah Far Right te’n gambeelte dalding cih atangkopih manun gammi hihnavai Vote khiatna kinei ~ TK Lian :: ZOMI DAILY\nposted on 13 February 2017 at 7:28 am Lomkholna: News, Thangkhanlian, World\nFeb. 12, 2017: Switzerland gam ah gam it a kici a khuahpai ngiat pawl “right-wing nationalist groups” kici ten gambeelte lutsak loh ding hi ci-in a tangkopih manun hih thu tawh kisai vote khiatna nei uh a, gambeel khang thumnate gammi (citizenship) a suah theihna ding uh deih pawl in zo hi. RTS public broadcaster leh national news agency ATS in tu ni-in gambeelte gammi hih theihna ding deih pawl “Yes” camp kici ten vote tam pen majority vote kici na ngah uh a, Switzerland gam-a gualzawhna dinginin canton 26 na zo uh hi.\nFar right nationalist Swiss People’s Party (SVP) ten bel “No” campaign cih na tangkopih uh a, Islam leh gammi hihna suah theihna vai nasia takin kiselna lianpi na suaksak uh hi. Switzerland gam-a immigration department ten gambeelte thu a kanna uh-ah Switzerland gam-a gambeel mi 25,000 lak panin khang thumna (third-generation immigrants) mi ten a pu/pi a nei kei uh leh gammi hihna kipia lo lo ding ci uh hi. Gambeel a tamzawte pen Italians hi a, tua khit in Balkan gam leh Turkish mi hi ci uh hi.\nHih bangin vote khiatna hunah maituam numeite (black niqab women) in zong vote khiatna nei uh hi. SVP pawl-a co-chair politician Jean-Luc Addor in laipaih (articles) na ah a gelhna ah mipi ten “No” campaign pawl a gupna dingin thu gelh a, khang khat ahih kei kei leh khang nihte pen Arab gam-a lungphona Arab Spring kici hun-ate pawl hi a, tuate pen sub-Saharan Africa gamte (Horn of Africa), Syria ahih kei leh Afghanistan gam pan-a gambeelte hi hi ci-in “No” campaign pawl a gupna thu gelh hi.\nSVP ten 2009 in Swiss vote neite in Switzerland gam ah Muslimte biakinn a Muslim hihna lahna dingin biakinn thakte ah tausang (new mosque minaret construction) kibawl lohna ding na dal uh a, tua khit nungin gambeelte lutsak lohna ding deihna nakpi takin hong khang hi.\nHih a nuai-a photo nihna en lecin European gam ten Muslimte lutsakna lohna ding a deih lo pawlte deihna a vom in kiciamteh a, a meigit colour sungah ciamtehna in a deih leh deih lohna uh gen thei lo uh a, a eng a kiciamteh ten Muslimte/gambeelte lutsak loh ding deih uh hi. Source: AFP news agency/ Thang Khan Lian\nPrevious: North Korea in Missile sitna nei leuleu ~ TK Lian\nNext: Malaysia, Penang ah naungek suakcil khat ekbuk sungah ki nusia ~ ZD


url: =US Texas State sung aom innsung khatah thau kikapna piang, mi 8 si, 2 liam :: ZOMI DAILY\nposted on 11 September 2017 at 11:44 pm Lomkholna: News, Sawltak, USA, World\nUSA, Texas State sungah zanni Sunday zanlam in thautawi khatin mi 7 kaplum cih Fox News pan kiza hi. Texas Football Watch Party kibawlna ah thautawi khatin aphialkapgawp hi a, mi 7 kaplum in adangzong mi 2 liam cihi.\nTua thautawipa zong Police te atun uhciangin kaplum uh cihi. Plano, Spring Creek Parkway aom innsung khatah thupiang hi a, hihmun pen Dallas pan inzong Minute 20 khawngbek akipaina ahihi.\nHih thupiang amukha Witeness te genna ah nitaklam 8pm hunpawl in thupiang hi a, Dallas Cowboys leh New York Giants te kimawlna enin aomlaitak un thautawipa’n akaplum cihi.\nThauging akizakma in numei khatleh pasalkhat kamkinialna, akitawng aki otsan ki ngaihzak mahmah hi. Tuakhit asawtlo in thau kikapna akizom in tamveipi kiza hi ci’n ageinai ah nasemin aom Crystal Sugg in Fox4 te tungah genkhia hi.\nKamkinialna pen Minutes 20 sungbang sawtkhading in ka ummawh a, tuakhit ciangin thauging akiza ahihi. Thau kikapna apian ciangin gamlum mahmah, kiku ngeingai in, “Boom, boom, boom, boom, boom” ci’n gingziahziah cihi.\nThaukap pen kua cih amin apuam kigenkhia nailo a, ahi zongin aki kaplum leh aliamte pen ulian vive hiding in ki ummawh hi. Thau kikapna ageinai pan azakha te’n atawmpen thauging 30 pan atungsiah hiding ci uhhi.\nVideo: 8 People, Including Suspect, Shot To Death In Plano Home\nSteven Featherland kici tuavengsung aomkha khatinzong agenna ah amasa in thauging nihveikhawng kiza masa in, tuaciang in innpualam ka pusuak uhhi. Tuakhitdeuh in “pop, pop, pop, pop, pop, pop, pop, pop” ci’n akizom in thau akikap ziahziah kiza hi ci’n genkhia hi.\nTuakhit asawtlo in palik tezong tungpah uhhi. Police Officer khat tungmasa a, tuapa pen innsungah lutsuak in, thautawipa kaplumthei hi.\nRelated: US Ohio State sung aom Night Club khatah thau kikapna piang in mi 1 si, 14 liam\nPolice spokesman David Tilley in agenkhiatna ah hihveng pen agamdai mahmah hi a, keizong hihvengsung ah kasuah akipan aom kahihi. Hihbangdan khatveizong tuakkha mukha ngeinailo hi’ng ci’n genkhia hi. Thau kikapna innsung ah sisan naisan tawh asi aliam tawh mulkimhuai mahmah cih kiza hi. Sawltak #zomidaily\nPrevious: Malaysia Zomi te leh Biakna vai nasepzia pawlkhat\nNext: Tulaai Leitung Thuthang tuamtuam te Updates (Sep 11)\nTelenor Myanmar te’n “Guinness World Records” pahtawina ngah


url: =Canada zin ding lungdampihna - TUNGZANG NEWS\nCanada zin ding lungdampihna\nCanada zin ding lungdampihna\nZomi hih nuam deuhdeuh hi.\nKorea ah Pasian thuthuk sinin a om laitak Rev. Cope Suan Pau (Sia Suanpi) in hong tung ding August 15-20, 2012 sung Canada khuapi Toronto a leitungbup Pasian thu tangko dan ding thusinna lam kipawlna kikhoppi 13th Conference on International Association for Mission Studies (IAMS) hun ah thusunna hunkhat (Paper Presentation) kipia hi. Ama thusun ding pen leitungah kilemna taktak a om theihna dingin "Biakna lam kilemna a om phot kei leh piang theilo hi," cih hi. Biakna sungah kilemna a om kei leh a pua lam ah kilemna taktak omtheilo hi cih va uanggen hi. Gospel tungtawn in kilemna mah kip pen, kho pen, to pen - tua manin Gospel zangin kilemna piang leh deih huaipen, piangsak huai pen hi cih thu hi.\nIAMS active member sung pan mi 200 bekbek registration bawl thei dingin a kiciangtan (limited to 200 particpants only) sung pan Sia Suanpi kihel kha a, tuate sung pan zong thusunna hun khat a ngah thei ding tawmcik lak ah amah kitel kik leuleu ahih manin nakpi takin angtanpih, lungdampih hi hang.\nTopa in Siapa khualzinna ding lampi makaih in lamzang takin va tonpih in Ama gam zaina dingin ama thusunna leh thugenna, Canada a om sung khempeuh makaiha thupha ngah dingin Ama khut muanhuai tawh hong makaihsakta hen. Canada ah Zomi te tawh zong Pasian thu tawh kikholhkhopna (fellowship), Zomi ngeina banga zin leh leng banga kikholhna, kivaitunna tuamtuamte ah hun nuam a zatna dingin i deihsak hi.\nNipi kal nih sung taang bang Canada ah Pasian kha vaang nuaiah khualzin thei ding Sia Suanpi lungdampihna leh a taam sung khempeuh hunpha va zang dinga deihsakna lianpi ka pulak hi. Topa in Ama vaang tawh hong tonpih denta hen.


url: =Luka 16 (TDM)\nTedim BibleLuka 16< = >\nA Diktat lo Sumkem pa Thugentehna\n1 Tua ciangin Jesuh in a nungzuite kiangah, “Sum hau pa khat om a, a neihsa teng a uk dingin ama khutnuai-ah mi khat a koih hi. Tua a neihsa teng a uk dingin a koih mipa in a topa’ sum teng phengzat gawp hi, ci-in kikhia hi. 2 A topa in zong amah sam a, ‘Na gamtatna ka zak a bangci thu ahi hiam? Keima neihsa a uk dingin hong koih thei nawn lo ding ka hih manin a beisa hun sungah ka neihsate na zeekna sazian a kimtakin hong pia in,’ a ci hi. 3 Tua ciangin a nasem pa in lungngai a, ‘Ka topa in ka nasepna panin hong tawpsak ding ahih manin bangci gamtat ding ka hi hiam? Thatang nasep lah ka ngap kei a, nektawm ding mi kiangah nget ding lah ka maizum hi. 4 Tu’n ka gamtat nading ka theita hi. Tua ka ngaihsut bangin gamta leng, ka nasepna panin ka tawp ciangin lawm nei-in, amaute in a inn-ah kei hong tungsak ding uh hi,’ ci hi. 5 Tua ahih manin a topa’ sum a bate khat khatin sam a, a masa pen pa kiangah, ‘Ka topa tungah bangzah ba na hi hiam?’ a ci hi. 6 Amah in, ‘Sathau tambong zanih dim ba ing,’ ci hi. Tua ciangin amah in, ‘Na leibatna lai va la in,’ ci hi; tua ciangin, ‘Na leiba om lai sathau tambong zakhat hi. Tu mahmahin tusuk inla, tambong za khatin ciamteh in,’ ci hi. 7 Tua ciangin adang khat pa kiangah, ‘Nang bangzah ba na hi hiam?’ ci-in a dot ciangin, ‘Mangbuh seu zakhat ba ing,’ ci hi. Tua ciangin amah in, ‘Na leibatna lai va la in,’ ci hi; tua ciangin, ‘Na leiba om lai seu sawmgiat hi. Seu sawmgiat, ci-in ciamteh in,’ ci hi. 8 A diktat lo nasem pa pen ama ngiansiamna hangin a topa in a pakta hi. Bang hang hiam cih leh Pasian thu a zui mite sangin leitung mihingte pen a nasepna uhah ngiansiam zaw uh hi.\n9 “Note kiangah kong genin-ah, hih na leitung sum uh a bei ciangin tawntung nuntakna inn-ah hong kilutsak theih nadingin lawm zonna-in hih leitung sumte na zang un.\n10 “A tawmno-ah a diktatte pen a tamah zong diktat uh a, a tawmno-ah a citak lote pen a tamah zong citak lo uh hi. 11 Hih leitung sumte-ah na cihtak kei uhleh kua in no tungah vantung sum hong ap ngam ding ahi hiam? 12 Midangte’ neihsa tungah na cihtak kei uhleh, kua in no tungah nomau gamhluah ding hong ap ngam ding ahi hiam?\n13 “To nih’ na a semkhawm zo nasem kuamah om lo hi. A to khat mudahin khat it dinga, khat beelin khat a simmawh ding hi. Pasian’ na le leitung sum na na semkhawm zo kei ding uh hi,” a ci hi.Ref 16:13 Mat 6:24\nThukham le Pasian’ Ukna\n14 Sum a deih phadiak Farisi mite in hih thute a zak uh ciangin Jesuh a nuihsan uh hi. 15 Jesuh in amaute kiangah, “Mite in note a man penin hong ngaihsut theih nadingin na om uh a, ahi zongin Pasian in na lungsimtawng uh a hong thei hi. Bang hang hiam cih leh mihingte in a manpha mahmahin a ngaihsutte pen Pasian in bangmahin sim lo hi.\n16 “Tuiphumpa Johan’ hun ciang dong Moses Thukham le kamsangte’ thugente pen zuih belin kinei a, ahi zongin Pasian’ Ukna hangin Lungdamna Thu a kihilh hun a kipanin hih thu-ah mi khempeuh hong kituhteh uh hi.Ref 16:16 Mat 11:12-13 17 Ahi zongin Thukham a neu pen themno khat nangawn a maiman ding sangin van le lei a manthan ding ol zaw lai hi.Ref 16:17 Mat 5:18\nKimakna Thu Jesuh’ Genna\n(Mat 19:1-12; Mrk 10:1-12)\n18 “Pasal khat in a zi ma-in numei dang a teenpih leh tua numei tawh a mawh hi a, a kima numei a teenpih pasal zong numei tawh a mawh mah ahi hi.Ref 16:18 Mat 5:32; 1Kor 7:10-11\nSum Hau pa le Lazaras\n19 “Khatvei, mihau mahmah khat om a, nisimin puan manpha nono silhin, anlim nono ne-in a om hi. 20 Tua ciangin a pumtangin meima a vei, Lazaras a kici mizawng khat zong, mihau pa’ kongbiangah hong kikoih a, 21 mihau pa’ sabuai tung panin a kia annengte ne nuamin a ngak hi. Tua bangin a om laitakin uite hong pai-in a meima hong liahliahsak uh hi. 22 Tua ciangin mizawng pa hong si a, vantung a Abraham kiangah a om dingin vantung mite in a paipih uh hi. Mihau pa zong hong si leuleu-in a kivui hi. 23 Ahi zongin hell khuk sungah gimna thuakin a om hi. A khuadak leh, gamlapi mun khatah Abraham le Lazaras a omkhawm a galmuh hi. 24 Tua ahih manin nakpitakin kiko a, ‘Pa Abraham aw, kei hong hehpih in. Meiphual sungah omin nakpitakin gimna thuak ka hih manin Lazaras in a khutme dawn tui diahin ka leii hong votsak nadingin hong sawl in,’ a ci hi. 25 Ahi zongin Abraham in, ‘Ka ta aw, leitungah na nuntak laitakun nang nopsakna namkim na ngah laitakin Lazaras in haksatna namkim a thuak hi. Ahi zongin tu-in amah in hih lai-ah nopsakna a ngah laitakin nangmah in haksatna a thuak na hi hi. 26 Tua tham loin, i kikalah kuam thukpi khat om a, hih lai panin nang kiangah hong pai nuamte kuamah pai zo lo a, nangma omna panin hih lai-ah zong kuamah hong pai zo lo hi,’ ci-in a dawng hi. 27 Tua ciangin mihau pa in, ‘Pa aw, tua bang ahihleh zong, ka inn uhah Lazaras nong sawlsak nadingin kong thum hi. 28 Inn-ah nau pasal nga ka nei lai a, ke’n gim ka thuakna hih lai munah hong tunkhak loh teitei nadingun kei’ gamtat bangin a gamtat loh nadingun hong hilhsak hen,’ a ci hi. 29 Ahi zongin Abraham in, ‘Na sanggamte a hilh dingin Moses le kamsangte om uh ahih manin tuate’ thugen na ngai ta uh hen,’ a ci hi. 30 Tua ciangin mihau pa in, ‘Pa Abraham aw, tua nong gen zong a kicing khin hi mah hi. Ahi zongin a sisa mi khat hingkikin amaute kiangah va paikik leh a mawhna panun ka naute kisik hamtang ding uh hi,’ a ci hi. 31 Ahi zongin Abraham in, ‘Amaute in Moses le kamsangte’ thu a mannop kei uhleh, mi khat hong hingkikin amaute kiangah a va gen hangin umsak zo tuan lo ding hi,’ ci-in a dawng hi,” a ci hi.


url: =Koilai munteng Zogam hiam? ~ Dr. Dal Lian :: ZOMI DAILY\nKoilai munteng Zogam hiam? ~ Dr. Dal Lian\nposted on 13 January 2016 at 7:22 am Lomkholna: Article, Politics\nZomite laka laigelh siam ka sak leh a laigelhte sim nop ka sak khat oma, tua pen Kimbawi’ Pa a kici pen ahi hi. Newspaper ah a laigelhte a suak mun mahmah a, Zogam it leh ngainatu khat hi cih a kilangh hi.\nSingtaang dawna Zomite khuate tawh kisai a gelhna pana ngaihsutna ka neih dente pawl khat ka hong gelh khia hi.\nLeitunga minam tuamtuamte, pau tuamtuamte Pasian’ pian sak vive ahi hi. Tua minam tuamtuamte adingin Pasian mah in gam leh lei she sakin leitung maitang tuamin koih kawikawi hi. Seente (Chinese) Seen gamah, Africante Africa gamah, Persia mite Persia gamah, Pakistan mite Pakistan ah cih bangin koih diimdiama, tawmin neu ta le hangh Zomite zongh mun leh mual luah a hong koih ih Topa Pasian min ih phat hi. Zomite teenna munte Zogam hi-a, ih Zogam ah Zomite ih teen kei leh Zogam kici thei lo ding hi. Tua ahih maninsingtaang dawn hi-in,zaanggam hi ta leh Zomite a lom a loma ih teenna mun, a tamzaw ih hihna munte Zogam hi lai dinga, ni danga ih pu ih pate hun lai-a ih teenna uh a hih hangin ei khang thakte’n ih nusiat leh Zogam hong hi nawn lo kha ding hi. Tua ahih manin, Kimbawi’ Pa cih bangin ih singtaang khuate nusiat loh ding, a tam seema ih teen beh lai ding uh, a kiteen nop nadinga puah ding, bit sak ding, anneek tuidawn muh baih theih nadinga bawl ding ahi hi.\nZomite tutphahna gam leh lei koiteng hiam? Ih gam uh neucik zongh khahsuah lo-a ih humbit ding thupi hi. Tua banga ih humbit theih nadingin a munmun mahah ih teen uh kuul hi. Khuapi pana mite va teeng lo ding ih hih manin, singtaang pana te khuapi sung vive hong zuat loh nadingun, amau omna dong lampi hoih, kikawmtuahna hoih tung sak zo le’nga, ut hunhuna kiphaak ziauziau theihna hi leh mite’n a khua a tui uh nusia in mundang zuan nawn lo ding uh hi. Midangte a punpun lai-un Zomite’ dinmun bangci hiam? Pun lam ih manawh hiam? Tu ma kum 30 , 40 laia ih khua neih zah mah uh ih nei lai uh hiam? Kiamkiam seem ta hiam cihte suut hun ta hi. Manipur gam sunga Zomite teenna a kici munte a dung a vaai bangzah in liana, lampi bangzah in tawn hiam? Tua lampite khualzin gamvaakte tot dingin a nuam mah ahi hiam? Ih gam uh tawnin mite a hong zin nuam ding uh hiam? Cihte ngaihsut hun ta hi. Ih gam sunga lampite a hong hoih ciangin kikawm tuahnate a hong nuam dinga, khuapi khuaneu cih om lo-in kikawmtuah venghvungh thei ding hangh-a, mi hamphate ih hi ding uh hi.\nIh gam uh nuam kei ci-in, state dang khat peuh, khawpi dang khatpeuh ah va teeng mah lehangh, Zogama teeng ih hi kei ding hi. Mi mangthang kihi lel ding hi. Tua ahih manin, nuntaakna nuamzaw ut mana mi gam va zuat ding hi lo-in ei gamah bangcih lee’ng nuntaakna nuam seemseem thei ding hiam cih ngaihsutna tawh mi khempeuh in ih pan theih bangbanga pan ding ahi hi. Thuneihna saang neite’n amau thuneihna dungzui-in mipi ading vaai hong hawm uh kuul ding hi. India kumpi hoih mahmah hi. Kumpi sum zangh-a ih gam ih puah theih nadingin NREGS bang hong pan khia uha, zat siam hi lee’ng ei hamphat nading bekbek hi. Tua ciangin ih lampite uh puah nading sum tampi pi hong pia uha, tua sumte zanghin lampi hoih taktak bawl lee’ng a hampha pen ei mite kihi ding hi. State danga mite’n hong zatpih khol lo ding uh hi. A zangh a nei a hamphatpih ding eite bek mah kihi ahih manin, tua sumte thelthang sak het lo-a ih gam puah nadinga zat ding thupi penpen hi. USA khawng, Canada khawng,Europe khawng nuam ih cih a dang hi lopi. A lampite uh nuam lua mahmah ahih man hi lel hi.\nAmau aaksa aneek uh leh e’n zongh ih ne ve le! Amau neek bangbang ih nei veve ve le! Phone bang lah amau gam saang maha kitam neih zaw ta a, ih kikawmtuahna uh lampite hong nuam peuhmah leh ih gam uh a nuam hong hi mai ding hi. Meghalaya khawng ih pai ciangin a lampi uh nuam ahih manin khualzin zongh tawldamhuai deuhse hi. Meghalayate’ neih bangbang lampi kinei thei hi. Mi gam, mi lei ah ih va om ciangin a lampite uh nuamin, a innte uh nuamin, a khawsakdaante uh khangto mahmah-a, ahih hangin ih kipahpih thei kei hi. Bang hang hiam cih leh tuate ei-aa, ei gam, ei leitangh, ei khua ahih loh man ahi hi.\nKumpite’n ih gam uh puah nadingin sum hong khen lo hi phial leh zongh, ei leh ei a kidonga, gamdang mundanga ih mite kiang khawnga khutdawh ngena ih puah ding ahi hi. Tua bang hih liang kuul lo-in kumpi’n hong puah sawmin sum tampipi hong luut sakte uh thuneihna nei kuapeuh in a zat nading bang takin zangh le hangh mipi in ih phattuampih ding hi. Hih thute ngaihsun pha ni. Zogam zuun hun ta, puahphat hun ta hi. Zogam pan zo tate mun dang gam dangah a peem loh nadingun ih gam uh teenna taak, khawsakna taak hi sak ni. Singtaang dawna teengte’n zongh ih inn ih lo, ih gamte uh taaisan kei ni. Nuse kei ni. Ih pu ih pate bangin ih gam uh itin keem ni. Tu-a ih teenna uh leh ih gamte lo leitung mundangah Zomite’n gam kinei lo hi.\nKhatvei, Zomi naupangno khat kiangah “Tu laitakin bang na ut a?” ka cih leh “Mi picing khat kihi henla, Zomite makaaipi hi le’ng uh ingh” hong ci hi. Tua ciangin hong dawnna lamdang sa ka hih manin, “Bang dinga Zomite makaaipi hih ut na hiam?” ka cih kik leh “Zomite’ makaaipi hi le’ng, mite’n hong zahtaak ding uha, ka cihcih hong nial lo ding uh hi. Tua ciangin, Zogam puah nading thu ka suah dinga, Zogam sunga naseem khempeuh, mimal na hi-in, pawl na hi-in, kumpi na hi ta leh, naseem khempeuh, a neu pen pan a lian pen dongin thumaan leh citak takin na ka seem sak ding hi. Geentehna-in, Zogam huam sunga kumpi sum zangh-a na kiseemte: lampi kibawlte, lei kidawhte, inn kilamte, a hoih thei penpen, a to thei penpen, zattaak thei penpenin ka bawl sak ding”. “Bangci’n na tuaci bawl sak thei dia?” ka cih leh “hih thei e bang hang hiam cih leh contractorte Zomi vive hi uha, gam leh nam it vive, a deih sak vive, min siat ding deih lo ngentang, ahih manun hong tuaci bawl un ci lee’ng hih pah ding uh hi” hong ci hi.\nTu ciangciang Zogama na kiseemte a to ding om nai pha lo hi. Cement tawh na kiseemte cement tawm lua, tui kham lo, limtaka kitok zaan dikdek lo, a sung kip lo-a, a pua lam bek maam pingpeng cihte hi mawk hi. Ih lampi bawlte uh kum khat beek daih lo cih khawng pen ei a gam neite kisum hi mai hi. Zogama na kisep nadinga sum kibikhiah pen mundangate saangin tawm zaw tuan lo ding ahih manin, mundangate’n hoih taka a bawl theih uh leh ei gamah zongh a gam nei a seem eimite mah in hoih takin ih seem thei ding hi cih mi khempeuh theih ahi hi. Ih gam ih lei ei anei mite’n ih deih sak kei leh hong deih sak ding koi pan hong pai ding hiam? God help those who help themselves cih khat za ngei ingh. Ei leh ei na thutakin na citak le hangh, Pasian in a thupha tam seem hong pe ding hi.\nGaalpi nihna lai-in Tonzaang leh Tedim khua kikaal, Meitei guun dung mun khat, motor lampi totna mun pen men cim dena, lampi kise pahpah hi. Motor pai thei lo pahpah hi. Tu dongin tua mun ah men cim lai hi. Lampi a tolhkhiat khaak ding, a cip khaak ding daalna-in mikaangte’n lampi khangah RETAINING WALL khat bawl uha, a nasep uh hoih lua ahih manin tuni dongin hoih lai-a, tua retaining wall hangin tuni dongin tua lampi a kitawn thei suak hi. Tu mahmah in tua retaining wall kaap siat hiam suk siat hiam hin om leh tua lampi kitawn thei nawn lo dinga, tua mun peelin lampi dang sial kuul hial ding hi. Mikaangte’ suulnung ih et ciangin cihtakna, thukhualna vivekimu-a, a khekhaap uh tot taak hi. Zomite’n mikaangte hong puak uh CHRISTIAN biakna pen ih puihpih uha, amau saang bangin ih ki-um sak zaw nuam phial uh hi. Ahih hangin amau nuntaakpih uh “CIHTAKNA” pen ih kitasam mahmah lai hi.\nMata Mualtam leh Geeltui kikaala lampi thak (tu laitaka kitawn pen) bawl ahih lai-in Zomi contractorte’n zongh na ih seem uh hi. Phuung cim ding daalna-in (RETAINING WALL) mun tampi takah kibawl hi. A dahhuai mahmah Zomite’ suulnung muh theih in a om pen, a phuungte cim lo-in a retaining wall te a cipna mun tampi om hi. Tua retaining wall te’n a sep ding bang uh seem lo hi. Kimanna nei lo uh hi. Tua retaining wall kibawlna sak deuha phuungte cim bang hi ta leh retaining wall te’n daal zo lo ding cihna hi. Ngiimna pen phuungcim ding daal nadinga kibawl ahi hi. Sum muh, sum ngah theih nading beka seem ih hi uh hiam? Ih sepna mun, ih sepna gam uh Zogam sung, Zomite’ teenna gam hi lo hiam? Ih septe uh a phattuampih ding Zomite hi lo hiam? Alkatara zangh-a ih lampi bawlna munte uh Zogam mah hi lo hiam? Tuni-a bawl, nipi kaal khat khit cianga lopa in po nelh ziau cihte Zogam puahna, Zogam zuunna ih ci thei diam? Namdang contractorte’n hong tuaci bawl hi le uh ih om khong maimai diam? Ih thuak zo ding uh hiam? Ih lung uh a kim diam? Naseem mi khat in a sep man a ngah ding mah ahi hi. Tu-a saanga hoih zaw-in seem hi lee’ng ih sep man, ei nitha ding om mahmah lo ding hiam?\nMite’n amau gam ciat uah contractor seemin a nasepte uh ei nasepte tawh tehin a zah tampi in hoih a, amau zongh a neek ding, a ngah ding mah na om saam hi lo hiam? Assam ah Assam mite’n, Mizoram ah Mizote’n, Meghalaya ah Khasi, jaintia leh Garote’n, Bengal ah Bengalite’n, Gurarat and Gujaratite’n, Andhra Pradesh and Andhra Pradesh mite’n seeum uha, hoih tak, kip takin kum sawtpipi man dingin seem uh hi. Zomite’n Zogamah ih sep ding mah ahi hi. Gam ngaihna, gam itna leh khualna tawh zongh seem lee’ng ih kivaak na’nga seem ih hih banah ih gam puahpuah, a zuunzuun hi ding hi hangh. Zogam puah dingin namdangte kuamah hong kalsuan lo ding hi. Tua ahih manin, a beisate a beisa ci ni. Tuni a kipanin Zogam sunga naseem Zomite’n gam itna, gam ngaihna leh khualna tawh seem ciat ni. Engineerte leh suaikaai theite’n zongh na kiseemte a to takpi mah ding hiam, a kisep daan a dik mah hiam cihte veelin en cianin, seem ni. Diktatna tawh seem ni.\nUSA khawpite-a lampi kipaipelh ziazuate, lampi khat tunga a dang khat, tua tunga a dang khat, thaat (sawng) 10 ciang kithuapte Zomite sep leh bawl hi ta zenzen leh bangtanvei a kho tam? Bang tanvei a kizangh thei tam? A sawng tung lamte zo nai lo-in a nuai lamate a cim diam? Ute naute aw, leitungah minam khat a ih khawsuah nadingin mi khempeuh in ih bawl thei ciat ding uh ahi “Cihtakna” (Honesty) mahmah thupi bawl ni. Ih hih theih zah in thumaanin citak ni.\nMi pawl khatte in “Mikaangte kheem nop uh” ci thei uh hi. Bang hanga kheem nop? Amau zuauphuak lo, zuau thu geen lo, ahi bangbanga geen uh ahih man hi. Tua ahih manin, questionaire khawng a kibawl uh the zuau thu geen lo ahih manun, thudik kimu khia hi. Ei kiangah bel, tua bang questionaire te dawng ding hi ta leng, a dik in kigeen nuam lo hi. Kua hiam khat in hong thei khe kha zenzen leh ci-in a dik lopi in kidawng hi. Mikaangte kiangah bang hiam khat va geen lee’ng hong um pah uh hi. Ih geen peuhpeuh a dik dingin tuat pah uh hi. Tua ahih manin, kheem sawm ni ci lee’ng mikaangte a kheem nop mah ding ahi hi. Ei banga zuauphuak siamte bel va kheem sawm lee’ng, kikheem zo khol lo ding hi. Eite bel na khat peuh ih kidot ciangin, “Na deih hia?” bang va ci lee’ng a deih pipi, deih ke’ng ci ding uh hi. Mikaangte’n bel a deih uh leh deih ci pah uha, a deih kei uh leh deih lo ci pah lel uh hi. Thumaanin a cihtak manun khangto uh hi. Na a sep uh ciangin kum za tampi kimang dingin seem uha, a pu a pate uh sepsate hamphatpih lailai uh hi. Eite’ nasepte bel ei a seemte khang sung nangawn hong daih zo lo hi. Thu a up uh ciangin a hong tung pah ding bangin um uh hi. Biakna lamah zongh kipe zo mahmah uh hi.\n1985 kumin Exeter, England ka va zin lai-in mikaangte bi innte ka va mu hi. Ih pu ih pate’n bi inn a lam uh ciangin kum 4 kum 5 sunga kheek loh phamawh dingin bawl uh hi. Na citak zo taktak lo uh hi. Mikaangte bi inn pen feet khat bangin sah a, kum 30-40 bang mang uh hi. Tua pen khang khat sung cihna hi. Inn lam pahpah lo uh hi. Inn lam nading taangin na dang seem uha, khangto uh hi. Eite’n bel kum sim phialin inn lam, inn bawl ih hih manin kikhangto thei lo hi. Manipur gam sunga na kiseem peuhpeuh kip tuak nah ee, muanhuai tuak nah ee, kum za tampi kimang in teh maw cih ding vaang mahmah hi. Imphal leh Lamka kikaal bekbek lampi bangzah vei kibawl ta ahia? Livei, ngavei kibawl ngei ta hi. Ahih hangin hoih lua cih ding om nai lo hi.\nKum tawntung lampi bawl hi den, a hoih hun om ngei meel lo, kibawl loh hun om lo phial. USA ah kilometre 1000 vaal ding bus tawh ka zin ngei a, tua km 1000 sungah lampi kibawlna khat beek ka mu kha kei hi. Lampi kuak gawp, tuanna bus kitat gawp cih ding zongh khatvei beek ka thei kha kei hi. Amau na a sep uh leh kum tampi man dingin seem uha, nasep zo khin a cih uh leh kum tampi kimang pah hi. Ei kiangah bel man khin (zo ta) ih cih leh a kise nuam hi pian pah mawk hi. Ih District hospital bang en le’ng tuma kum 30 khawnga kilam hi leh kilawm takin a ceilinga plaster teng ke vek ta, a kisiatnateng geen seeng ding hi kei. Ci dihdih lee’ng, ei gama lampi kibawlteng lakah a to pen leh a sawt hoih pen Torbung leh Khawmawi kikaal hi. Hih kikaal pen lampi a hoih zawh kum 7 bang pha ta a, tuni dongin hoih lai hi. Tua a bawl contractor pa kuami kuami hita leh Philantrophic Organisationte khawng in Certificate piakhuai hi. Pahtaakhuai hi. Tua pa in thupha ngah ta hen ih ci nuam hi. Tua ih geen lampi a kibawl zawh nung kum 5 khit cianga kibawl thakte tu-in a sia hi ta hi. Kwakta leh Tronglaobi kikaal bang hoih cih om ngei meel lo hi. Tua ciangin Keinou leh Oinam kikaal zongh se mun pha mahmah a, tu laitaka a siatna pen mun hi pah hi. Kumpite’n naseem hoihte nasep piapia uh henla, a seem gina lote pe nawn dah mai le uh hoih lo ding hia?\nLamka khawpi sunga lam lianpi a mun kuakteng hong geen in ci le uh cin geen thei ning. Lampi pawl khat bel a hoih ngei lo hi mai. Tuate zongh geen thei ni.\nDemocracy gama teeng mah in ki-om in a utte’n lampi bawl khit lianin lampi totan uh a, vuk kik cih om lo, mi khempeuh in nuamsa lo sasa-in tua a kitawhtanna mah kitawn veve. Police station kong khang deuh a bang kuamah’n lah bawl nuam lo, motorte puuk dek liangin kisawi gawp hi. New Lamka huam sunga culvert kibawlte zongh tui buah loh vive in kinusia-a, a sawt daih om mahmah lo hi. A kibawl zawh kum khat sung khawngin kise pahpah hi. Ei inn dingte ih bawl ciangin tui kham ding deih lua in, zing leh nitaakin tui pipe tawh kaap ziahziah hangh a, mipi adingte bel, nisa nuai ah ni khat a khatvei beek kikaap lo, tui kitheh beek lo, zun beek kithak khum zihzeh leh phatuam mah ding hive’n. Mipi zat dinga kibawlte eima mimal zat dinga kibawl banga ih ngaihsut theih hun ciangin mipi zat dinga kibawlte hong to ta ding hi. Tua hun ding lungduai takin na ngaak tentan ni.\nDr. Dal Lian\nPrevious: Zomi nungak Rossy Zomi ~ Zomi Quavadis\nNext: US gamsung khualzinna pawlkhat – 11\nZAM Thupuak :: 20 September 2015\nZAM Thupuak :: 26 July 2015


url: =Thuthak Tomkimcing 18 June 2014\nA. Japan te in Zogam ah' Singzat kul loh, Fuel Factory hongding.\nJapan gammi te neihsa Kisyu Nenryo Co.Ltd te in Zogam Tedim khuapi huam Valvum khua ah' Singzat akul lo alum leh thahaat na apia thei (ထင္း အစားထိုး ေလာင္စာ) Factory hong in nasep kipan ta ding uh a, omna innte leh thuvaihawmna zum inn lamta ding uh hi. Hih thu tawh kipawl in Kisyu Nenryo Co.Ltd Company leh Kawlgam sung aa om Hi-Tech Company(ထင္း အစားထိုး ေလာင္စာ ထုတ္လုပ္ေရး) tawh kipawl khawm in sem khia ding uh hi. Valvum pen nasep kipat cilna hi in tua mun pan in amanh khit uh teh Zogam sung mun tuam tuam ah pai kawikawi ding in gel uh hi.\nSingkung peuh mah Japan te'n mawk Phukding leh Mawk hal tumding deih peuhmah lo cih kiza hi. A hiang te hoihtak aa heuh sitset ding a ama liamna te zaatui hoihtak tawh nuh in' kepcing ding leh khansuah ding mihingzah in ngaihsun a, bawl puahphat ding ci ngeu uh cihi. Tuni zing sang lian in, Zogam kumpi ten nasep theihna phalna Lai apiak uh Valvum khua Hausa zum tung ta cih ki za tahi. A thu thei cian nuam ten Japan pa min - Hideyukiku Jurisu hi in Company min pen - Kisyu Nenryo Com.Ltd ahihi. Na hopih nop leh Ph-073-452-7626 Fax - 073-456-3156 ah athu kidawp thei ta ding ahihi. Azenzen in Phone line leh Fax line pen Myanmar gamsung ah' lemtang pahpah lo thei hi.\nB. Tourist ten Zogam ah' Suang manpha tamsa mahmah.\nZomi te in Suang manpha akicih teh Gold, Diamond bek sakha pahpah ihihi. Kumpi kikhel zawh Zogam ah khualzin minthang leitung muntuamtuam pan hong paita uh hi. Zogam hongzin tourist khualzin mi pawlkhat te in a paipaina lampi kim ah Suang te enen uh cihi. Khuasung ah atun uh teh singtawh kilam inn bekbek amuh uh teh lamdang sa uh cihi. Lampi kim ah aom suang amuh te pen, inn in akilam thei vive khuam in akiphut thei, sual in akidawh thei, Lampi bawl nading in ahoih mahmah suang vive hi a, akizat loh pen lamdang sa uh cihi.\nAgen kik na uh ah amau gamte ah hihbang suanghoih te leisung leh mualpi toto in la uh a, inn kilam uh cihi. Zogam ahi leh leisung tawh kulnailo in innhoih lamh nading apua lamah suangcip hoih nono pusuah zihziah aa, suanghoih nono tamsa mahmah uh cihi. (Ei bel Zogam suang manphatna ipilna in ban nailo na higige hi.)\nC.Khedap khuina sumlut tawmlo' kivaak zolo Gui awk ziau'\nKawlgam democracy dinmun kalsuan mahmah hun laitak Yangon Takeetah myonee, Manpee veng ah kum 35 apha khin Mg Aung Myo Thu in khedap khui nasep' asep tawh kikhuasa zolo in 2014 June 17 ni zingalam daak 5:00am hun pawl in ainn sungzawlpeek 8ft sang na ah lungkia in gui awk miau cih Yangon Takeetah palik in thu tangko khia hi.\nD. Malaysia ah hongpai te daak 24 sung aki kan kei leh Ciahkik.\nMalaysia ah Myanmar gampan in nasem ding hongpai te Agent in daak 24 sung in KLIA, LCCT airport ah akan apui man kei leh ciah kik sak ding cihi. Tulaitak in Thaigam leilam pai hoih lo in vanlam vive kizui ci hi. Abeisa in Leilamzui mipawl khat te Malaysia gam Cameron High land mehteh mehgah ci'in na , mun lam ah' kipuak thei a, Chin State Simhlam- Kanpetlet' Paletwa lam om mi Agent kiang tungthei cihi. Tua Agent in KL puak nuam ngei mahmahlo in amite Rm 4500 aloh kik masiahsiah Cameron hightland ah aleiba aloh kik khitdong nasemsak cih thu om hi. Kidawm ni!\nF. U Ye Htut sangkah na Khandii sang angei na bang in omlai.\nMyanmar kumpi thu a kisam bangbang agen ziahziah thei Minister U Ye Htut in aneu lai hun a, Khandii ( Naga minam omna) Sagaing region ah asiamsin na sang tudong kipuah nailo in angeina bang in om lai cih ama facebook time line ah gelh koih ta ngiau hi. Khantoh na zong alek amak mai hi.\nG. Saizang khua Tansawm sang athu in honna kibawl.\nNa khempeuh ah athu masa himah ahihi. Zogam sung Saizang khua tansawm sang hon nakinei a, a hihhang athu hipan kici hi. Kumpi pan in sangthak lamh nading leh laihilh ding sangsia akicing omnailo koihnailo ban ah Sang sia te om nading innzong kilamsak nailo cih kiza hi.


url: =Isaiah 57 | Siantongluan.net\nIsaiah 57 |\nThuman mipa si a, kuamah in tua thu ngaihsutin nei nawnlo hi. Kuamah in a theihloh kalin thutak mite si uh hi. Bang hang hiam cih leh tuahsiatna panin thuman mipa kilakhia a, nopsakna sungah amah tum hi.\nThutangin a gamta mite in a sihna uhah nopna ngahin tawlnga uh hi.\nNo, aisan numeite tapate, numei tawh a mawh mite leh numei pangtatte tuletate aw, hih lai-ah hong pai un.\nNote in kua mawlpih gawpgawp na hi uh hiam? Kua tungah na kam uh ka beba-in na leii uh phen na hi uh hiam? Tawsaw kung lak singkung hing khempeuh nuai-ah pasian biakna-in nulepa mawhna a bawl, kuamsung, suanghawm sungah na tate uh a that note pen khialhna tate, zuauna tuletate hilo na hi uh hiam?\nKuamsunga om suangmaite na la uh a, tua suangmaite na bia uh hi. Tuate tungah tui tawh biakpiakna sungin, an tawh biakpiakna na paipih uh hi. Hih thute hangin kei lungdam ding ka hi hiam?\nA lian a sang mual tungah nulepa mawhna na bawl uh a, tua munah biakna pia dingin na paito uh hi.\nKongkhak leh kongkhakmung nungah nangmah in na milimte na suang hi. Nangmah in kei hong nusia-in na puante na suah a, nang hong luppih dingin na cial mite tawh na lupna zai deda tungah kahto-in, tua lai-ah na hukna teng na kamsak hi.\nMolek pasian kiangah a pai dingin sathau tawh khual na zin a, na paknamtuite tawh na siam tawpin na kipuah hi. Nang in gamlapi-ah na tangmite na sawl a, Leinuai dong nangawnah na paisak hi.\nA gamla na khualzinna hangin nang na gim mahmah a, ahih hangin nangmah in, "Lametna om kei," na ci kei hi.\nNang zuautatin kei na hong phawk kei hi. Kei na hong ngaihsutlohna ding a piangsak zah dingin hih pasian-te bang hi leltak ahi hiam? Sauveipi sung pauloin ka om hithiat manin kei hong zahtaklo na hi hiam?\nNangma gamtatna a manin na ngaihsunkha hi. Ahih hangin na gamtatnate ka pholak ding a, na milimte in nang hong huh zolo ding hi.\nNang cimawhin na kiko ciangin na milim kaihkhopte kihonsak in! Huih in amaute mutkhia-in, husanna in amaute seemkhia ding hi. Ahih hangin kei hong beel mi in leitang ngah ding a, ka mual siangtho a luah ding hi.\n"Zik un, zik un, lampi bawl un; ka mite lampi a dongkhak thei ding na khempeuh lakhia un," kici ding hi.\nBang hang hiam cih leh a sang, a lian, a nungta tawntung Pa, ama min Siangtho ahipa in hih bangin ci hi: "Kei pen a sangna mun leh a siangtho munah ka om a, a kiniamkhiat mite lungsim leh a kisik mite lungsim a thakhauhsak kik dingin kisikna leh kiniamkhiatna lungsim a neite tawh zong kei ka omkhawm hi.\nKa mite tungah nuntakna ka pia hi. Amaute ka mawhsak paisuak kei ding a, amaute tungah ka heh tawntung kei ding hi.\nAmau huaiham-mawhna hangin ka heh mahmah a, ka hehna lungsim tawh amaute gim pia-in ka nusia hi. Ahih hangin amaute a lungsim uh khauhin, a gamtat ngei bangun gamta lai veve uh hi.\n"Amau mawh gamtatnate a vekin ka mu khin a, ahih hangin amaute ka damsak ding hi. Amaute makaihin ka hehnem ding a, a dah a kapte hehnemin ka lungdamsak ding hi.\nNopsakna, nopsakna, a gamla leh a nai mi khempeuh tungah om ta hen. Keimah in amaute ka damsak ding hi, Topa in ci hi.\nAhih hangin migilote pen a kilok tui tawh kibang uh hi. Bang hang hiam cih leh tuipi khawlcip theilo a, a tuite in buan leh ninte laamto uh hi.\nMigilote-a dingin nopsakna omlo hi," ka Pasian in a ci hi.\nTedim Lai Siangtho / Laibu: Isaiah 57


url: =Natveh/ Siatvat khawlbawl phot ni ~ Cing Van Kim :: ZOMI DAILY\nNatveh/ Siatvat khawlbawl phot ni ~ Cing Van Kim\nposted on 5 July 2021 at 3:38 pm Lomkholna: Cingvankim, Covid, News, Zomi\nNatveh/ Siatvat khawlbawl phot ni ~ Lia Cing Van Kim\nCOVID hangin innkuan pih khatpeuh hong gim teh a khoite mahmah in zong lungno kingah pah banah lungsim pumpi kigim peuhmah hi. Inn ah a kikhoite zong va veh sawm se kei phot ni. Lengla dona in a zahnih lunggimna (double stress) pia bek thamlo, a tha ngal uh bei (energy waste) sak hi. Khoi laitak i lungsim ki thahat sak gawp ahih manin hong nusiat khit bangteh khuisa-in lungsim kikhia hi. Tua hun laitak pen lungsim pumpi kilel pen a, lengla do zong kingap peuhmah lo hi.\nSiatvatna pen i ngeina hoih mahmah ahih hangin zo ngeina pan Covid ngeina thak ah kalsuan kulta ahi hi. Tua ahih manin Covid si nungah i ki ngaihna a hi tateu zongin siatvat khawl phot ding kisam hi. Inntek te zong a tawlngak theih nading hun a pia hi pah a, a khoi innkuan te zong lungno ngah ding tamzaw ahih manin natna kilawh behna zong a dal i hi pah hi.\nKei bang ka hih leh pa in hong nusiat khit, Covid ka dam khit hotel ah ni 3 sung vilvel ka tawlnga ngiat hi. Neek le ihmut bek kasem hi. Hotel ah tawlnga ding cihna ahi pah kei zong lungsim pumpi a tawlngak theih nading gamdaihna mun ah om hithiatna in lungsim pumpi tawldam baih sak zaw pek hi.\n✅Natveh/ Siatvat/ Thapia nuam leng bang cih ding?\nVehna huhna van/neek theih tuamtuam i piak nop leh phone pan gen kholin a kelkong mai ah kikoih thei hi. Mi kisukkhakna om lo-in a ngah ding pen in la thei ziau hi. Tua banah, a zang thei zawdeuh te in huih lak pan sum khakna (digital payment) zang thei hi.\nPhone kinei tek ahih manin video call/Zoom tawh tutpihna kinei thei hi. Natna ngah zawh kal 2-3 peuhmah inn ah omcip kul a, cidam kik khitteh zong COVID thukhun zui-in kimu thei hi. Ko bang zong kha 2 sung kiim lengla ka sang kei uh hi.\nMore: Lainatna anei mipawl ~ Lia Cing Van Kim\nA khup-in cileng, i nuntak theih nading in i zatzat ngeina pan COVID ngeina ah i laih siam i kipuahtoh siam (Cope and adapt) nading i hanciam ding hita hi. “လူမှုရေး sang ရှင်သန်ရေး” i ultung sak phot ding ahi hi. Lia Cing Van Kim\nPrevious: Galkap nasep, vaihawmna leh gam ukna ~ Tual Khan Suan\nNext: A kikhel lo Pasian in Zomite thu ong hilh ~ Pau Khat Suan\nMytel te’n Myanmar gambup ah Coverage 70% huamsak khinta\nGamlian te ki ukna zia kikhelna leh mailam ah a nawngkaisak theiding thute ~ Khup Lian Thang\nMalaysia, Puchong vengsung ah Operasi lut, gamdangmi 66 kiman\nGupngah kiciatna (Assurance) le Khamuan lahna (Doubt)\nMalaysia pan hawlkhiat athuak North Korean Ambassador ciahkhia takpita ~ ZD\nSinglamteh lampi ~ Tg. Samuel Nas\nAlamdang Pasian’ zia pawlkhat ~ Pu Thangboi\nUNHCR leh Community kipawlna makaite Meeting\nTedim: Basic Teachers’ Training for Music and Note Reading Course


url: =Laithiangthobu Bu Khat Hang In Mi 20,000 In Muak ~ Thu Tatuam (Siyin News)\nLaithiangthobu Bu Khat Hang In Mi 20,000 In Muak\nWednesday, May 06, 2015 Tapidaw Taw Kisai No comments\nU.S. ngammi Indianapolis pan Pathian naseam Rev. Gene Hood sia atoi thei ngawl Pathian naseam khat hi in, Pathian naseam kawm Laithiangtho bu tam tatak ngam tatuam ah pia kakawi hi, Russia ngam bebek ah Laithiangthobu million khat val pia ngei hi.\nKuama in patoaina, minphatna pia ngei ngawl ahihang tutuung Papua New Guinea ah Laithiangtho bu khat babek apiak ciang mihing 20,000 in vanleang tual ah nasia tatak muak in, a ngam prime ministerpa Peter O'Neill in ngam ii leangnapi in zindo hi.\nA Laithiangthobu sia 1611 kumh in akivawt, first edition "King James Bible" hi in, Prime minister pa in ngambup ii nei vanh manpha khat in ci'n sim sak hi.\nA muak mipi tamtatak in tua Laithiangthobu tham sak hi.\nUS $ 95, 000 bangh aman tu tua Laithiangtho bu ii a tuamna sia sa-hun hi aa, Papua New Guinea parliamentary speaker Theodore Zurenuoc in USA Indiana dong tua Laithiangthobu muak sak hi.\nPapua New Guinea ngam sia tapidaw 96% pha ci hi.


url: =ZO CULTURAL-cum-LITERATURE SOCIETY INDIA: ZO kici pen\nZO kici pen\nMungpi Suantak, Washington DC\nZO kici pen, tu niin historically prove (akigielsa Taangthu Tuonthu) aom lo hang in, ZO akici mihingte om ihi man in, hun khatlai akipan, tami mihingte na omzo ci kimu thei hi. ZO tawh kisai in, i ut ut uh gen kawi kawi tamaselei, Historically correct kici theilo aa, ahihang, ZO tate omlo zong akici thei tuon sihhi. Historically correct ahilona pen, Historical & scientifically research (Taangthu Tuon Thu kaan) abawl zo iom nailo zie\nahihi. Tua ahizie in, ko pen, mimasa, PUZO Suon, cibangte tawh iki uong sah ding ahisih aa, infallible fact (aki khiello ding thu) khat ahileh, tu leh tu in ZO kici mihing te om hi cipen, koiman ei ngiel zolo ding hi. Tualo Taangthu Tuonthuu aa ipat leh, prove ipie ding pen, kaam aa gensawn te tawh, tuhun cieng in kinga nawnlo hi.\nBang bang hitaleh, ZO kici mite pen, ei thei hun cieng cieng aa ana omte ahi aa, Min dang puom dan tawh anakihante ahilo lam pen, tuni dong cieng ma ahihi. Tammi thu pen, ei ZO tate ading aa Uniqueness (mitawh kibanglo aa ilamdanna) ahihi. Sanggam Tedim te hitaleh Chin akicite min leh puom tuom tuom ananei uhhi. Khatveileh akhuominpo tawh kimin vaw uh aa, khatveileh Taangthu tuonthu omlo tepi giel in, amau ii pien khietna thu (History) adei bang pi uh agile koi koi hang, ei ZO tate pen, tuni dong cieng ma, hei sung hei sung ah om nan lei, ii Khuo ii tui te haw potaw kimin vawlo in, ZO ma akicite ihi uhhi.\nHunsah khat lai in, Sanggam Tedim ten Khamtung mi zo sie kihatna Chin kici utlo in, akhuo uh ah thupisah uh aa, amau leh amau pen Teddim mi ang kici uhhi. Tuabeh thamlo in amang ngai nawnlo ding Teddim Laisiantho, Teddim Ladu cite ang bawl uhhi. Ahihang, tuni tah cieng in, Tedim mi akici ding pen an gut nawnlo kia aa, ZOMI ang kici nuom kia uh ahihi. Terminology (minhat dan) ma ma zong akikumkal ahi ZOMI MINAM cipen, tun ang lim zah bilbel uhhi. ZO te pen mihingte ahi zie in, eite pen, ZO Mite ihi uh aa, ahihang eite tawh bawng khat sung ah om nuomlo uh ahi cieng aa, alaiteng pen, ZOMI MINAM ciin, ang bawl tawm uh ahihi.\nEi ZO te cieng aa, mihing ahisa te ihi nadung zui in, mi ci kammal belam kullo aa, ZO beh ikici uh pen, ei ii Uniqueness (mitawh kibahlona) thu\nMailam ah adahyuoi thei ding thu:\nHi’in, ei ZO te pen, bangma Historical prove aom in aom tasih zong in, ihina uh ikep cing lai sie ZO tate tammi lei tung ah mangthanglo ding ahihi. Ahihang, ei maan ikemcing nopsih leh, tammi leitung ah minam mangthang ani ni in om den ahi cilam iteel siem kul hi.\nEi ZO tate sung ah, ada huoi ma ma thu khat leh, mailam aa ding aa zau huoi ma ma thu khat ahileh, ZO tawh nasepna te sang aa Khuo min po tawh gamtat nopna lungtang inei ding uh pen, a zau huoi leh, mailam aa ding aa ada huoi ma ma thu khat ahihi. Tu niin, tam thu kagen na in, ei sung ah, tua bang dan lung khainopna thu om kiau kiau ta ahi zie aa kang gen ahihi. Koima condemn (gensie) hising in, tu leh tu in, ii mu ding ah, ZO mintawh na akibawl cieng aa ilawp naleh khuomin tawh na ii sem tetung aa ilapna kibang lo ahihi. Adiei in, Sanggam Phaitu khuo pieng te sung ah khau sap ha dieh ing. Bang ding ahei cileh, a ZO ma ma zong ivehpi in kigawmleh bangma za phanailo beh thamlo in, mipil misiem zo minamdangte za om nailo kawm kal ah tambang aa, khuo leh be leh phung tawh itai uh leh, ZO te ii mailam ding pen, mukholsa ahihi. Phaitute kacina pen, amau akoleh asimmau gen ka hisih aa, tu ma ma in zong ZO NGAINA PAWIPI pen, zo dang teng zo sie ii concensus (thukimna) omlo pi in bawl ding te kisawm aa, tua beh thamlo in, ning kum (2011 UZO) kumcin pawi ah bang, Phaitu ten president ngalo ding hileh akhuo uh aa kipuo sawm valia uh cidante ithei cieng in, khuotai nopna lungsim aneilam uh kitel siem hi.\nAban ah, Tuikhal te zop to kia hi. USA gam ah UZO kipawlna omzo beh thamlo in, ii State kim ah UZO branch te om hi napiin, USA gam bup Tuikhaal kipawlna cite pen, thuhoi ahisih hi. Bang ding ahei cileh, USA a state dung zui aa, ZO tate nasepna ding sang in, Tuikhaal khuomin awh nasep ding pen, akilawp zaw lam ki mu thei hi.\nTuabangte ang hitah cieng in, Khampat te ang kipan kia ta sawn sawn hi. Khampat te pen, mite’n zong khuo kipawlna anei uh leh ei in zong ii nei sam sih ding amah cina tawh kipawl ahi uhhi.\nItel siem ma ma ding thu khat ah, tam teng pen USA gam ahi aa, Malaysia gam hilo, ahicieng in, Malaysia tawn dan pitawh ii tawn sawn leh, ei ma leh eima sup na ikitun ding ahihi.\nTambang in, akhuo khuo tawh nasem ciet ding in, ikhuo ciet thupisah lei, abeisa hun lai aa, Sanggam Teddim te Saizaang te, Teizaangte leh Sizaang te ibah nading thu ahihi.\nBang dang gen ding omlo ZO kici sung ah kip um khat in, akhuo khuo aa, puo ding leh vai hawm ding aom te pen, ZO min ma tawh (nang bang khuo kicilo ding in) sem khawm cietlei picin na ahizaw ding hi.\nTuabang dan aa, ilungsimte uh ikhai khawm theileh, ZO te ii Uniqueness (mitawh ii kibahlo, ii thupitna) pen akem cing zo te ihi ding uhhi, ciin\nken ka mu dan pawl khat ang kikuppi ing ei.\nTamza ci phot vai ei,\nZouWorkshop apat kilasawn\nPosted by Author/Writer : Linguist list: http://www.sfs.uni-tuebingen.de/linguist/people/personal/get-personal-page1T.html at 2:10 AM\nLabels: ZO kici pen


url: =Zolai Khantohna Ding Thu Pawlkhat\n‘Laibu manphatna’ cih ding a kilawm mahmah ahih hangin Zolai tawh kigelh laibu tam leh Zolai khantohna khat suak veve ding ahih manin a thulu pen khial lua sam lo dingin ngaihsun ing.Tua ahih manin Zolai khantoh nading pawlkhat kikum dih ni.\nLaibu : Minam khantohna leh lai lam khantohna pen tonkhawmden a, lai tawh a khangkhawm lo minam pen khantohna langbai tawh a khangto ahi uh hi. Mi pil leh minam pil peuhpeuh in laibu/ lai manphatna thei uh hi. Tua i gen laibu pen-thumal tuamtuam lepkho, omzia nei a kigelh, tua thu omzia nei a laidal tunga kigelhte kilhkhop ci ziau leng kitel thei ding hi. Laibu kici pen a hoih leh hoih lo omin, laibu hoihin nakpi takin mihing a puahphat thei laiin, laibu hoih loin zong nakpi takin siasak thei veve hi. “Sum meet tam na ngah nop leh sumbul (capital) tam nei masa in” a kici pen “Lai lam khantoh nadingin laibu tam kisam” cihna tawh kibang hi.\nMinam khangto te’n laibu tam bawl uh hi:\nMikang pau (English) tawh kigelh laibu a tamdan pen gen kul loin i theihsa ciat ahi hi. Tua laibute hangin Mikang pau in leitung zeel a, a thei nai lote in thei nuamin, a theizaw deuhte in theihbeh semsem sawm uh hi. Tua lam tam gen loin, i kianga Luseite en pak leng; tu-a Senate of Serampore Principal thak Dr. Laltluangliana Khiangte in a genna-ah, kum simin Lusei pau tawh kibawl laibu 150 - 200 omden a, tua zah mah kiteikhiaden hi, ci hi. Tua banah a kikhensa a kikhenkik zong bangzah hiam omden ahihna thu gelh hi. Tua zahta-in Luseite in lai manphatna leh laibu manphatna na phawk uh hi. Kum 2010 a kikhen “Vaihna Vartian” kici bang kha khat sungin 3 vei tak khenkikin, copies 10,000 val kikhen mawk hi!\nZomi sungah, Zangkong pan Prof. Dr. C Thang Za Tuan leh a lawmte in ZOLUS kici laibu manpha mahmah kum simin hong suahkhia thei zel uh a, Sia Job. Thawngno leh mi phattuamngai pawlkhat in zong laibu hong bawl thei zel ahih manin, puksi loin kiallap khom ding laibu hong om thei suak hi. Ahih hangin, a milip tawh i et ciangin lungkimhuai nai peuhmah lo hi. Mipil, misiam a tamna lakah mi in laibu bawl nading leh lei nadingin sum it khol lo uh hi.\nMipil, misiam, mihaute kiphal uh hi:\nMinam khangtote in laibu pen mimal kibawlhoihna leh minam khantohna ahihna thu tel uh ahih manin, a pilna uh, a ngaihsutna hoihte uh, ngeina leh ciindan hoihte laibu sungah khum pahpah uh hi. Mipite in lai lam a kiva leh lunglutte panpih dan siam uh ahih manin laibu kibawlbawl hi.\nLaibu hoih manpha:\nKhuai in paak a bop ciangin ama tupna/sawmna hang hi het loin ci (seeds) a piansak mah bangin, laibu in pilna hawmzak a, a simte lamet zah sanga tamzaw pilna guan hi. Laibu sungah leitung pilna-siamna, thu laigil leh thu manpha khempeuh omkhin hi. Tua pen nak tel lua mahmah ahih min kum 130 BC kiim a mipil Mascus Tulius Cicero in, “Laibu omlohna khaan (room) pen kha (soul) a nei lo pumpi bang bek hi” ci zen hi.\nMihaite pilsakin, a gilo mite bawlhoih a, mi hoihte a hoihzawk sem nadingin a makaih pen laibu ahi hi. Thuhilh a kisamte hilhin, tai a kisapna munah tai a, phat a kulte phatin, huh a kisamte huh a, lampi maan lo a tawnte lampi maan lamlakin, amah leh amah a kitheihtel theih nadingin mihingte sungah thuthuk pilna guan hi. Tua thu a theician American mipil leh minthang Thomas Jefferson in, “Laibu om loin nungta thei ke’ng” ci zawzen hi.\nLaibu leh makai kizom den hi:\nMikangte paunak ah ,“Leaders are the readers” a kici pen maan mahmah hi. Makai hoih i cihte pen laibu a lim sim mi hi hamtang uh hi. Mite makaih siam nading, mite lungsim zawh nading, mite tawh kikholhkhop siam nading .. cihte pen laibu sungah kikhum khin a, tua bang laibu a simte in a theihna uh tungtawnin mi makaihin, lawhcing uh hi. Zomi sungah makai hoih leh siamte pen laibu a lim sim leh laisimna tungtawna pilna sang pipi a neite na hi uh hi.\nNa ngaihsun ngei hiam, laibu in mihing lungsim a zawhdan. Laibu dang gen loin, Khristiante thu-up leh kingakna Lai Siangtho (Bible) en pak leng kitel pah hi. Leitung a laibu kizuakhia tampen leh pau nam tuamtuam tawh a kiteikhia tampen hi pah hi. Hih Lai Siangtho in mi lungsim a zawhdan panin laibu manphatna tampi kitheithei ding hi. Lai Siangtho pen laibu in kibawl lo hi leh, thu-upna lamah leh i Khristian nuntakna bang ciangah i om tam? I biakpiak zia leh Pasian i upna zia koi ciangah a om tam? Laibu in hoih takin kikem ahih manin kum 2000 paisa a Jesu leh a nungzuite omdan leh ngaihsutnate kithei-in, amau lim le meel sun thei pen dingin kinungta hi. Tua zahin laibuhoih in mihing lungsim zo hi. Tua bang mahin laibu hoih lo in zong mi lungsim zo thei veve hi.\nLaibu hoih lo pan kidophuai:\nLaibu cih pong hangin a hoih lo leh a lauhuai om thei veve hi. Nuntakna lam maan lo hong tawnsak thei, ngaihsutna hoih lo hong ngaihsunsak a, gam sung, pawlpi sung leh innkuan sung buaina hong tun thei om veve hi. Kidophuai hi. Mi lungsim ngaihsutna a zo mahmah laibu khat pen Karl Marx (1818 - 1881) in agelh, ‘Communist Bible’ kici lianga minthang ‘Das Capital’’ ahi hi. Lai Siangtho zomah mi lungsim a zo pen hi-in kiciamteh hi. Tua laibu sungah mi gentheite laptoh nading, mikim tan kikim nading, leh suakta taka nuntakkhop theih nading thu kigelh a, ‘Mi gentheite nuntakna laibu’ (Bible of working class) kici zawzen hi. Hih laibu in biakna kici langdo a, Khristian biakna bang nakpi’n do hi. Tua laibu in nakpi’n mihing lungsim zo mawk a, gam tampi in kimakaih nadingin zang uh hi.\nTangthu maan lo leh thu gina lo a kigelhna laibu leh, mihing nuntakna a buaisak thei thu tuamtuam a kigelhna laibu zong om thei veve hi. Tua bang laibute in mite lungsim siasak thei ahih manin gam le nam adingin a lauhuai om thei a, kumpite in suahkhiat/zuakkhiat a phalloh uh zong om veve hi. I gensa mah bangin, laisimna in lungsim hoihsak thei napi’n, a sia lamah zong nakpi’n lungsim zo thei ahih manin laisim ding hoih leh hoih lo zong pilvang huai mahmah hi.\nGam le minam vai tawh laibu kizom hi:\nIndia in suahtakna a ngah theih nadinga makai lianpi khat pen laibu hi, kici hi. India in suahtak nading a vaihawm laitakin, makaite in suahtakna ngah theih ahihna thu tangthu luite panin sim uh hi. French Revolution hun laia thupiangte, gam neucik Japan gamin China gam a zawh theihna thute khawng India makaite in sim uh a, tuate bangin lawhcing thei hi, cih kithei uh ahih\nmanin hangsan takin nasem thei uh hi.\nKum 1966 a Mizogam in India gama pana suahtakna lametna tawh kiphinna a nasep lianpi a sem khat pen lai (thu le la) mah ahi hi. Kum 1938 kiim pana Mizo laphuaksiam leh thugelh siamte in mi lungsim sungah minam itna, khantoh nopna, hangsanna, nuntak hoihzaw a nuntak theih nading tawh na vakvak, na pantahtah uh ahih manin tuate hong puakkhap taktak ciang, tuni hunin minamzahtakhuai leh etteh takte lakah kihel mawk hi.\nPau le ham le ngeina kepbitna hi:\nLeitung mun tuamtuama kithehthang Zomite in bang hangin i omna gamte pau le ham, ngeinate kizui pahpah mawk hiam? Kawlgama omte in Kawlpau, Kalagama omte in Kalapau, Mizogama omte in Mizopau, Mikang gama omte in Mikangpau etc. Dawnna tampi om thei lakah media lamah i hatloh man zong kihel pelmawh ding hi.\nMun tuamtuama i omna munah, ei pau tawh sim ding laibu, ei pau tawh kibawl khui (film) tam lo (a kibawl sunsun zong lei nuam lo lai) ahih manin, i muh theih a om mi lai tawh kigelh laibute simin, mi pau le ham tawh kibawl khuite i en uh a, ki-suai (addict) mawk hi. Ei lai tawh kigelh laibu tam sim lo i hih manin ei pau nangawn i siam kei a, tua manin ei lai mahmah zong itna i nei kei pah hi. Ei pau tawh kibawl khuite i etnoploh manin a bawlte in suplawh uh a, bawlkik pah thei lo uh hi. Tua bang dinmunah i din laitakun, i kim i kiangate in thasanin hong zozo lai mawk uh hi.\nMi thugelh khawng, mi khui bawl khawng (a mau sep bang a sem thei lote in) i gensiasia uh hi. “Na thak khat bawlkhiat sangin mi bawlsa na zakhat gensiat baihzaw” cih pen tuhun i nuntakna ah maan mahmah hi. Ahih hangin, tua banga i gen ciangin Zomite khempeuh a siacip cihna hi pah sam lo hi. A lunglut mahmah, neih le lam, sum le pai a it het lo mi bangzah hiam om sam a, tuate hangin tuni ciang i thu i la, i pau i ham, i ngeinate a kikemciang thei lai suak hi.\nMidang tawh i kilamdanna:\nMeel puakzia, pau le ham, lai leh ngeina minam dangte tawh kibat nading a gen i hi kei a, amau khantohna banga khantoh ding lam a gen i hi hi. I gensa gen kik leng, minam dangte in minam khantoh nading ahih lam thei uh ahih manin mass media lama khantohna uangbawl uh hi. Lusei kam a zangte genkik pak leng, kum sim laibu nam tuamtuam 400 val banah khasim suak (monthly magazine) bekbek zong copy 10,000/ 20,000 a kikhen bangzah hiam om a, nisim suak Vanglaini kici bang copy 30,000 val kikhenkhia mawk hi! Zomi sungah khasim suak tam lo kawmkalah copy 2,000 a pha tam het lo hi. Copy 500/ 1,000 cih bang bek khawng kihawmkhia zo hi. Tua mah bangin i nuntak-khuasakzia (living standard) zong niam mahmah lai mawk a, i thu theihna zong toi mahmah lai hi.\nMite bangin en zong laibu/khui manphatna thei-in thupi ngaihsut hizen leng, ei pau tawh kibawl laibu pen copy 5,000 ciangciang baih takin kibawl thei ding hi. Tua hi a, i theihloh mana khangto lo kihi lel hi! ‘Zomite khangto thei lo ding,’ cih thu om sam lo ahih ciangin, mainawtna lampimah i ngaihsut kisam mahmah mawk hi. Tua ahih manin, Laibu hoih manphatna leh mimal leh minam khantohna tawh a kizom ahihna thu tampi i gen khinta hi. Mi pil misiamte, lai simte, kumpi nasemte bek i ngaihsut dinga i tuat mawk leh i khial ding hi. Mi kim in sep theih leh mawkpuakna i neih lam i kiphawk ciangin i thu le la, i minam hong khangto thei pan ding hi.\nZomi sungah zong laipil, lai siam, thuthei leh thunei hunkhop mah om ta hi. Laigelh mi leh thu le la siam bangzah hiam om hi. Tuate in mipite vaak theih nading ann limci hong ngaihsut uh a, thu le la hoih, mite phattuampih theih ding thute hong luikhiat uh kisam hi. Mi a thalawpsak thei dingin thugelh hoih leh manpha hong gelhkhiat uh kisam a, a lunglut nai lote a zawh theih nading un thu tuamtuam hong gelh uh kisam hi. Amau hun ciang bek a kisim thei ding hi loin, khangsawn bangzah hiam ciang zong a et theih ding a manpha thute ‘laibu’ in hong bawlkhiat uh kisam hi.\nA tunga i gensa mah bangin a lunglut khatin laibu hong bawl pongmawk hangin kuamah in simsakin, leisak kei leh a mawkna mah ahi hi. “Vokpi maia suangmanpha koih” kici bangin, i maia om suangmanpha pen ei ading manpha ahih lam mipite in i theih hun ciangin suangmanpha in ‘manphatna’ nei thei pan ding a, midangin hong laksak ma-in lak kisawm thei pan ding hi. Siansan Labu kici a kibawl laiin, khua khat a khangnote in a khahkhiat (release) ni a zuak theih pah dingin la khol uh a, tua ni-in tampi zuakkhia uh hi. Amau adingin sum muhna hoih khat suak a, aman phatna a thei lian lote zong leisak uh ahih manin ‘na hoih sem’ ahi uh hi. Tua bangin panlak/mabun theihna tuamtuam om hi. Zomite sungah laibu pen ‘ankam zuaka zuak’ phot kullai hi.\nLaibu bawl pen thubaih lo hi:\nA thu (a hoih leh hoihloh lam gen keng) ngaihsut nadinga tha le zung, hun beite a kipan, a thu le la kicin zawh ciang kua khensak ding, koi laiah khensak ding, akhet nading sum koipan (neihsa a om kei leh), a khetkhiat khit ciang koici zuak ding, a sumpi beek i mukik diam?.. cih bangin ngaihsutna tampi mah hong om lai hi. Tua ahih manin, tuate theihpih kawma mipite in thapiakna tawh (a manphatna i theikei phial zongin) i leisak tangtang ding pen a kisam mahmah ahi hi. A laibu bawlte in a tawmpen sum 30,000/40,000 bei ngam uh a, tua bang tawh a kibawl laibu khat sum 80/100 man bek zong i lei ngamloh mawk pen, kua hiamte pau leh ‘a na mah hi’ cih lohngal gen ding dang om lo hi. Mi pawlkhat pen Stanley Jones in, “Laibu sim ding na neihloh sangin na silhlai na puan zuak inla laibu lei in” a cipa tawh i ngaihsutna kilehnget hilhel hi. Haksa mahmah taleh, en sem kei leng kuan sem ding a, en zun kei leng kuan zun ding hiam?\nA baihvet lo ka thugelh khup nuam ka hih manin, tuhun galvan lauhuai pen khat leh a muibun mahmah khat ahi thu le la lama khantoh nading, nuntak khuasakzia khantoh nading, minam ngeinate kepbit nadingin laibu leh khui (film) hoih i kisam hi. Lai Siangtho om kei mawk leh tuhun Khristiante bangzahta in i paikhial tam? cih khawng ngaihsun leng, tua sung bekbek ah zong\n(kamsiamte adingin) i pautheih ciil pan i sihni ciang dong laibu manphatna gen ding om kha ding hi.\nSia Do Khup (Khitui Gospel) leh a lawmte in a bawl Japan gama kizaih “Ngaih Anglai” cihte pawl hangin Zopau nakpi’n khangto a, “Topa Thupha maw le” cih bang zong hong thang mahmah hi (a dang zong tampi om lai ding). Tua ahih manin, minam a buciang a khantohna a om theih nadingin, thu le la lamah zong i khantoh a, i pau le ham a kizelh theih nadinga lampi tuamtuam tawh i sep kisam mahmah ta hi. I kaai dektak hi. Kibawlpha lehang hun hoih bei nai sam lo hi.\nBy: T.Sawm Lian, Daihna Cabin,


url: =Zomi te’n maikum aa ding ngimna neihding hanthawnna :: ZOMI DAILY\nposted on 17 October 2017 at 7:11 am Lomkholna: KingMang, News, Zomi\nDear lai sim teng, 2017 Portland Khuado ah thulu 5 tawh thugenna nei ing. Athu ngana pen Zomi te’n mailam aa ding in bang gelna i nei hiam?\nK Khuado pawi kumkhen pawi I cih mah bang in, kum lui te beita aa, kum tak aa ding in lametna ngimna thak tawh kalsuanto ni.Tuzawh kum 5, kum 10 ciang leh itu ita te a ding in bang gelna i nei hiam?\n1. Khuado Kum kikhen thu.\nIpu ipa te’n Khuado ciangin khuai lain, ai sanna na nei uhhi.\nTuhun khangthak te’n aisan kullo in mailam aa dingin ngimna gelkholhna ineih na ding in thapia in ong hanthawn nuam ing. US tung Zomi u leh nau te in mai lam kum 5, kum 10, I tu it ate khang aa ding in bang gel na I nei hiam?\nLeitung gam tuamtuam pan in mi nam tuamtuam te, bangmah neihsa pualo in US gam ki tung tek hi. Hi bang aa atung mi te hanciam na tawh, tuin US gam in leitung bup ah, neihsa lam ah a huau pen, galkap lam ah athahat amuan huai pen, pilna lam ah a sang pen suak hi. US gam tung mi khem peuh in haksakna tampi phukha tek uh aa, cihtakna, thuman leh hanciam na tawh gualzawhna na ngah uhhi.\nUS gam zong leitung mah ahih caing in, seploh bawlloh hanciamna lo tawh gualzawhna ki ngahlo hi.\nU.S. President John F. Kennedy in Rice Stadium Houston, Texas ah September 12, 1962, ni in “We choose to go to the moon” ci’n thugena na nei hi. Tua hun lai in US te Russia te nung ah aom laitak hi. President Kennedy in, “Tu zawh kum 10 ma in US te kapi tung itung ding hi, tua ading in tun nasep kipat kul hi” na ci hi. A gen kholh mah bang in July 20, 1969 ni in Neil Amstrong khapi tung ah tung sak hi, Khatung ah atung masa pen mipa hi. A lawmpa Aldin tawh khapi tung ah nai thum sung om uh hi, khapi tung ah US dialpi phut uh hi.\nPresidet Kennedy in a gen mah bang in kum 10 sung in, US te’n Russia te ma khelh uh aa Russia te’in phanzo nawn lo hi.\nEi innkuan a ding igam leh minam aa ding in tuzawh kum 10 ciang aa ding ngim na leh gelna nei in, lung kituak in ki pumkhat in maapang hawm ni. Eima thagum hatna bek tawh hi zolo ding a hih man in Topa muang ni. A taangtung sak Topa tung ah thu nget na tawh ivai teng khempeuh ap ni. Zomi te lung kituak, hanlungciam khangto diam. Topa thu pha, King Mang\nPrevious: Siampi maw Pastor? ~ Lian Muan Kim\nNext: Tulaai Leitung Thutthang Tuamtuam te Update (Oct 16)\nMalaysia ah papi khatin atanu lupna tungah buan gawp ~ ZD


url: =CS 1: Pasian Tawh Nasemkhawmte - Zomi Adventist Innkuan\nVANTUNG THUKHAM NAHOIH\nBAWLNOPNA LE NGIMNA\n(Heaven’s Law of Benevolence and Its Purpose)\n1—Pasian Tawh Nasemkhawmte13\n(Coworkers With God)\n“Na neihsate le na anpalte tawh Topa zahtak in. Tua hileh na ansalte antawh kidim dinga na beel dimleetin lenggahzu na nei ding hi” (Paunak 3:9,10).\n“Mi pawlkhat in sum zang ziahziah napi-in hau semsem a, mi pawlkhat cil mahmah napi zawng semsem hi. A cingh mite hau semsem dinga midang a huhte in huhna mah ngahkik ding hi” (Paunak 11:24, 25).\n“Ahih hangin mipi lungsim a nei mi in na a hoihte geel a, thuhoih nate ah a pang hi” (Isaiah 32:8).\nPasian in gupkhiatna a gelna-ah sepkhiatna le thuhkikna thukhunte na bawl a hamphat nading nasep le thupha namkim a thuapin ngah uh hi. Mizawng huhna in mi‟ hamphat nading a sem bek hi lo-in ama thuphasan nading zong ahi hi.\nLungdamna Thu i Vangliatna (The Glory of the Gospel)\nMite tungah thupha bawlnopna a manthan loh nadingin i Honpa in Amah tawh nasem khawm dingin hong teel hi. Mi-hingte‟ huh ding kisam lo-in, Pasian in na khempeuh sem thei hi. Ahi zongin hih nasepna-ah kihel kei lehang ei leitung mite‟n lungnopna kingah lo ding hi. Mihingte‟ tungah deihsakna a hat theih nading piakkhiat nopna lungsim a kineih theih tawntung nadingin mizawngte zong huhna nasepna-ah hong kihel sak ahi hi. A kisia hih leitunga om a kisia ding mihingte‟ tungah i siamna le i neihsa tawh huzap in thumaan kihilh ding hi. 14Mite‟ hamphat nading i sepkhiatna tawh Jesu‟ thuak gimna haksat nate kilang sak ding hi. Piakkhiatna tawh mite‟ tungah thupha tung sak ni. Hih in a maan hauhna hong ngahsak ding hi.\nMawhna sung‟ a si ding mite‟ tungah thupha i bawl manin a manpha mahmah Jesu i lim-le-mel a kilangsak ihi hi. Hih nasep pen vantung pek pan hong kipan ahi hi. Pasian in mihing-te hong itzia kuama telkhelh loh ding dongin hong lak khin hi. “Pasian in A Tapa khat bek a piak dongin leitung mite a-it hi. Tua Tapa a-um mi khempeuhte in kisia lo a nuntak tawn-tungna a ngah nading uh ahi hi” (John 3:16). Pasian in a-it A Tapa khat neih sun hong piakkhiatna tawh leitung mite hong itna hong lak hi. Bangmah itsiit het lo a piakkhiatna tawh mihingte‟ gup ngah nading na hong sem khia hi.\nPhaltak a piakkhiat nopna lungsim in Pasian‟ lungsim puak ahi hi. Singlamteh tungah hong itna honglak hi. Mihingte‟ gup ngah nadingin a neih khempeuh hong pia khia hi. A tawpna-ah a pumpi mahmah hong ki-ap hi. Jesu singlamteh in thu-um mite lungtang sungah piakkhiat nopna lungsim hong neisak hi. Hong lahkhiat a thupi pen in piakkhiatna ahi hi. Hih in Christi-ante‟ gah ahi hi. Leitung lungsim in angsung-khualna hi a, tua tawh lungkim uh hi. Ahi zongin a tawpna-ah lunggimna le sih-na dong paipih ding hi.\nJesu‟ singlamteh in angsung-khualna si sakin phal tak a piakkhiat-nopna hing sak hi. Piak-khiat ding bek gengen ci-in phun nawnlo ding hi. Pasian in a mite a kisawl bang bek asem ding sangin a zaizaw a sem dingin hong sam hi. Hih leitung mihingte 15khuamial gamtat tawh a kidim laitakin, ciangtan neilo sepnopna tawh asem dingin Pasian in hong sam hi. Pasi-an‟ tate tampitak in leitung tawh kipawl gamtatna le hazatna bawl ding thu amau mai-ah i lah zawh keileh Pasian deih nunzia-ah kikhel zolo ding uh hi.\nNeihsakem Dinmun i Thupha Ngah Dingte (The Blessing of Stewardship)\nTopa in a nungzuite‟ kiangah, “Note leitung khempeuh ah vak kawikawi unla mi khempeuh lungdamna thu nahilh un” a cih pen mi khempeuh in a itna thu a theih nading a deihna ahi hi. Pawlkhatte in lungdamna thu tangko dinga a pai laitak un nasep a kizawh mengmeng nadingin mite‟ tungah huhna sum ngen uh hi. Mawhnei mite‟n gupna thupha a san theih nading Topa‟ kiang pan hong pai thuphate ei-le-ei, khat-le-khat hong kihawmsak hi. A kisam sum khempeuh zong mihingte‟ khut sung mahah kemsak hi. Hi banga mihingte hong zatna in Pasian nasepzia khat ahi hi. Hih gupkhiatna nasep mihingte‟n i sep ding ahi hi. Banghang hiam cihleh mihingte khat-le-khat ki-hehpih a, hih zawh zah tawh i kihuh ding Topa‟ deihna ahi hi.\nPasian‟ khut vanglian in na hoih khempeuh leitungah a koihna tawh leitung mihingte hong itna hong lak hi. Mizawngte zong Topa‟ aa mah ahi hi. Lungdamna thu Pasian in pia hi. Leitung a om kham le ngun-te zong Pasian aa ahi hi. Pasian in kisam sa hileh vantung panin zong kham le ngun guah bangin hong zusak thei hi. Ahi zongin tua bangin hih lo a, ei leitung mite mah neihsakem in hong zanga, leitung sum kham le ngunte hong ap hi. I khut sunga Topa‟ hong kep sak leitung sum kham le ngun te ei aading bek a kep tentan ding hi lo in, midangte‟ hamphat nading le noptuam nading a i zat ding ahi hi. Pasian in a thuphate mihing tungtawn in leitung ah hawm khia sak hi. Mihing khempeuh in ei angsung bek i khual ding hi lo a, i biak Topa Pasian tawh i kibat theih nadingin mite‟ noptu-am nading sepkhiat nopna lungsim i neih ding hong deih hi. A tawpna-ah Jesu i a tawn-tung hehpihna a kidim letsong i ngah nadingin Pasian in piakkhiat nasep ei aading hong gelsak ahi hi.\n16Singlamteh Kimkot Ah Kimuh Khopna (Meeting a Round the Cross)\nCalvary mualtung a hong lah khiat tawntung itna i hingkik sak ding hi. Thathak lakik ding hanga, pawlpi sungah i kizeel sak ding hi. Topa Jesu in leitung a hong lahkhiat gamtat siangthote i hih zawhzah in lak khia ding hi lo ihi hiam? Tua mah bangin mite‟ hamphat nading bawlna zong zekai lo takin i hih zawhzah i hanciam ding hi lo ahi hiam? Jesu in nang aading a nuntakna hong pia a, singlamteh tunga hong sih namuh laitak in na lungsim kongkhak khauh takin khak a, ke‟n bangmah ka pia zo kei ding hi cici lai ding nahi hiam?\nJesu a um khempeuh in Ama hong itna thu kiptak len ni. Tua itna in mi khempeuh Ama sing-lamteh gei-ah hong kai lel ding hi. Tua itna in angsung khualna lungsim hong hem-khia sak dinga, singlamteh phungah pum khat hong suak-sak ding hi.\nAngsung khualna a nusia lungsim tawh Calvary sin-glamteh phungah kimu ni. A hoihpen dinmun na tun nadingin na hanciam leh Pasian in nang thupha hong pia ding hi. Pasian‟ hehpihna tokhom mai-ah na naih a leh mawh nei mite mawhna dumkhuk sung pan kaihkhiat nading vantung pan hong kikhia suk kham khauzang tawh nang zong hong kihen khawm na mu ding hi. Tua tak ciangin nang i itna lungsim in leitung a-om Pasian‟ itna a thei nai lo lametna a nei nai lo na sanggamte‟ kiangah a tung ding hi.\nSee also CS 3: Pasian in Mihingte’ Piakkhiat Ding Ngen Sese\nPrev post Introduction: Neihsa Kepzia\nNext post Christmas hongpianna hamkalh ~ Kap Do Thang


url: =November 2015 - Biakmuan Blog\nPasian a om takpi mah hiam?\nPublished on November 27, 2015 By\nDotna: "Pasian a om takpi mah hiam? Pasian om ahih lam a kilak thei diam?"\nDawnna: Pasian om a hih lam mit muh in ki aki lak thei kei hi. Eite in Pasian om a hih lam upna tawh ih san ding ahihi, ci in Laisiangtho in hong gen hi. “ Upna a nei lo te in Pasian a lungdam sak zo kei hi.\nBang hang hiam cih leh Pasian kiangah a zuan mite in Pasian om ahih lam a um ding uh ahihi. Pasian azong khempeuh te in thaman a ngah ding uh hi” (Heb. 11:6). Pasian in a ut leh leitungmi khempeuh te tungah amah om a hih lam alak thei hi. Ahi zongin tua bangin Pasian in lak leh upna ki sam nawn lo ding hi. “ Tua khit ciangin Jesu in ama kiangah hih bang in a ci hi: ‘note in kei nong muh manun nong um thei uh hi; kei hong ku lo a hong um mit in thu pha ngah te a hi uh hi’”(John.20:29).\nA hi zongin Pasian om a hih lam teti lah theih nang lampi om lo hi cih na a hi kei hi. Laisiangtho in, “Vantung in Pasian vang liatna a tangko hi. Vansangte in Pasian khutma hong lak hi. Nisim in a mau te in Pasian hoih na hong pulak hi. Zan sim in amau te in Pasian pilna hong lak hi. Amau te hong gen thu te eite in kammal tawh ih za kei hi.\nAmau te kiko na aw in leitung hong zel hi. Amau te kampauna pen leitung mong dong ki za thei hi” (Late 19:1-4) a ci hi. Vantunga om aksi te etna hangin a hi zong, Leitungih aliatna theih na hangtawh ahi zong, apiangna te lamdan na hang tawh a hi zong, leh nitum kuan ih hoih na hang tawh a hi zongin abawl Pasian om a hih na hong ki lang sak hi. Hih thu te a ki cin nai kei leh ih lungtang tawh in Pasian om a hih lam teti ki lak thei lai hi. Thuhilhna 3:11 na sungah, “… Amah in mihing te lungtang sungah atawn tung a ding lung ngulh theih na lungtang hong guan hi” a ci hi. Mi hingte in ih lungtang sung panin sihkhit ciangin hun dang khat om lai ci in ih thei a, Hih leitung a bei khit ciangin zong leitung dang khat omlai hi cih zong ih thei hi.\nAhi zongin hih upna pen a nial zong ki om thei kha ding hi. Ahi zongin eite sungah a hi zong ih kiim ih paam ah a hi zongin Pasian om ahih lam kua mah in a nial thei kei hi. Laisiangtho in Pasian om hi ci a ih nial loh ding hong gen khol hi. Tua in, “Mihai te in Pasian omlo hi,ci in a lungtang sungah ngaihsun uh hi” (Late.14:1) a hihi. Leitunga a om mi khempeuh te in Pasian om a hih lam um uh a hih leh hih a um sak na khat om cih na hongki lang sak hi.\nPasian om ahih lam Lasiangtho tawh a gen thuahna sungah, khuak ngaih sutna tawh agen nate zong a om hi. Amasa penpen in Pasian pen a dangna khempeuh sangin aom masa pen a hihna ih en ding hi. Hih upna pen a minthang mahmah khat a hihi. Hih pen Pasian ih a khiatna ahi, Pasian pen”adang a lian n ate dangin om masa zaw hi” cih tawh hong kipan hi.\nTua a hih manin hih upna a nei te in om hi cih pen omlo hi cih sangin lian zaw hi cih tawh hong ki pan hi. Tua ahih man in a dang na khempeuh te a pian ma in a lianpen khat om masa hi ci in a gen uh hi. Pasian pen om kei leh amah pen a lian pen a hi kei hi ci uh a,hih bang upna pen a tunga aki gen Pasiancih a khiat na tawh ki leh ngat hi.\nAnih na ah apiang nate hangin Pasian om ahih na genna ahihi. Hih upna in hih leitung pen a hoih mahmah leh a lam dang mahmah in a ki bawl a hih manin a bawl Pasian om ding hi cih upna ahihi. Gentehna in, hih leitung pen ni tawh in tawm khat ki gamla ahih kei leh ki nai hi leh tulai tak in ih ngah nuntakna pen ih ngah kei ding hi ci uh hi.\nTulaitak a ih omna mun pen tawmkhat ki khel leh hih leitung a aom nuntak na nei khem peuh ki sia mang ding hi. Protein khat in 10243 a hihi.(10 nung ah bem 243 bang om cih na hi). Thagui khat pen protein tul tampi tawh in a ki bawl a hihi. Athumna ah a piang thute hangin Pasian om a hih na lahna ahihi.\nApiang thu khempeuh te in a hang nei ciat uh hi. Leitung leh a sunga om na khempeuh te pen a hang aom man in a piang a hihi. Na khempeuh a om theih na pen a hang khat a om man a hihi. Tua ahih manin na khempeuh a pian theih na dingin “aom sa nakhat” a om masak ding ki sam hi. Tua a “omsa na” pen Pasian a hihi.\nAli na pen ki uk natawh kisai upna ahihi. Mikhempeuh in ih zuih ding thukhun nei ciat uh hi. Mi khempeuh in a hoih leh a hoih lo thei ciat uh hi. Mi thahna, khemna, guktatna, gamtat hoih loh nate pen kua mah in a deih kei hi. Hih a hoih leh a hoih lo nate theihtheih na pen Pasian kiangpan hong pai a hih kei leh koi pan hong pai hi ding ahi hiam?\nHih thu khempeuh te pen mihing ngaih sutna hi a, mi hing te in a thu man Pasian hong thu hilhna te nial in mite ih khemna te a um ding uh hi. Rom. 1:25 na sungah, “ mite in Pasian thuman na nial in, abawl Pasian a biak ding sangin a ki bawl tawm nate a bia ding uh hi. Tua tawntung Pasian in minthanna ngah tawn tung ta hen! Amen.” Mihing te in Pasian a uplohna hangin mawhna dan tawh a ki pelh kei ding hi ci in Laisiangtho in a gen hi. “Hih leitung a ki piangsak na hangin Pasian vangliatna, septheihna leh Pasian a hih na ih mit tawh tel tak in ih mu khin hi. Mihing te in ama bawlsa na te ih mit tawh mu khin ih hih manin kuamah ki hehpih zo lo ding hi” (Rom. 1:20).\nPasian om a hih na “leitung pilna” a hih kei leh “teti leh theihna” omlo a hih manin mihing te in a um thei kei uh hi. Ataktak in ci le hang mihing tein Pasian khat bek om a hih lam a theih leh amau te in Pasian tungah a sepding leh ama kiangpan in mawhmaina ki sam a hih lam a theih ding uh ahihi (Rom. 3:23, 6:23). Pasian aom tak pi ahih leh amah ih zah tak dinga hihi. Pasian a om lo hi leh eite in Pasian thu khen ding lauh ding bangmah omlo hi. Tua ahih manin Pasian om lo hi ci a a um te in pilna nei te ih gen na te a um uh hi. A hizongin amau genna te ih et ciangin na khempeuh a bawl Pasian om a hih na zong hong lak veve lai hi. Pasian om a hih na a nial te pen Pasian a um lo te a hi uh hi.\nEite in Pasian om ahih lam bang ci theih ding i hi hiam? Christiante a dingin eite in Pasian pen nisim in hopih den a hih manin Pasian om a hih na hong lak thei hi. Ih Pasian pen mihing khat tawh kiho bangin ama aw ih zak theih loh hangin hong ompih a hih lam ih lungsim tawh ih thei hi. Honglam lah na zong ih thei hi. Hongitna zongih thei hi. Hong hehpihna zong eite in ih thei hi. Ih nuntakna sungah Pasian logal kuamah ih sep theih loh thupiang te zong ih thei hi. Pasian in eite hong honkhia in ih nuntak na hongki khek sak hi. Tua nate pen eite in ih sem zo kei hi. Tua a hih manin Pasian om a hih na ih san ding hi a, ama min ih phat den ding a hihi. Hih atung a aki gen thu te um a Pasian om a hih lam ih nial loh ding thupi hi. Atawpna ah Pasian om ahih lam eite in upna tawh ih san ding a hihi (Heb.11:6). Pasian upna pen mittaw lam pai tawh aki bang kei hi. Hih pen mitam pi paina sa mei vak omna mun lampi ah pai tawh aki bang a hi zaw hi.\nWritten by Dung Dung Ngaihte\nNikhat lungkia leh mangbang, lametna neinon lou a ka omlai in, Ka topsan di thilteng chin thupuk na ka bol laitak in, Pathian in thilnih hon ensak a. . . Kenle fern(loupa) toh bamboo (gua) te ka tuh lai in, vuahtui te pia in a poimoh hun un nisa te ka pia zel hi. Sawtlou in loupa pen hon pou khia pah a, hon khang hul hul hi, a teh te khong hon khanglian hiaihiai in etlawm mahmah hi. Himah leh gua pen bang mah hon pou khia nailou hi, kenle ka ngak lai hamham a.\nAkum te hon ki vei in, kum nih lam in le bang mah ka mu naikei. Topsan dia kakisak laitak in loupa dan a hon sel khia ka mu hi, gua pen ana hi maimah a!!!!!!!!\nGua pen in a zung thuk tak a na kaih masak ziak ana hi a, loupa bang in a zoi kei a, khauh leh etlawm takin a dingkip zou hi.\nHuai ziak in TOPSAN KEN\nKon muang veve - Lianding Guite (Paite Gospel Song)\nPublished on November 25, 2015 By\nTuni'n bangteng hongtung diing hiam\nZing chiang bang ni suak diam\nMailam hun bang hong chidiing hiam\nKhatzong ken ka theilou, Toupa\nNang k'on muang hi\nK'on muang veve, Toupa\nBangteng hongtung zong\nBang teng hongtung zong\nNang k'on muang veve\nHonpi na mun ka theihlouh hang\nHonpi Pa ken thei ing\nLunglau lou in ka zuizel diing\nNang k'on muang veve hi, Toupa\nNop hiam dah hiam ka tuah diingte\nNang theihpihlouh omlou\nKei thu hilou, Nang' thu hihen\nPha na sak bang hongtung sak aw\nZotawi Lianu Zomi Hiphop New song 2015\nPublished on November 13, 2015 By\nA laa thu a nalh lua share shak mai ni.. hilele Zolianu te le mohsa tuan khang, chih chu Emi pasal te le adeih dan ua ki chingzou lou eihchia mo..


url: =Sangsia khatin sangnaupang numeino khat buan, kum 24 thongkiading ~ ZD :: ZOMI DAILY\nposted on 17 February 2017 at 10:21 pm Lomkholna: Malaysia, News, Sawltak, World\nMalaysia gamsung ah sangsia khatin asangnaupang numeino khat zawhthawhthu tawh buan “Rape” ahih manin thong kum 24 ki kiasakding a, tuaban ah atawzong ciingciangduai tawh 12 vei kisatding cih theSun in genkhia hi.\nTua sangsiapa minpen Mohd Ezlie Azram Mohammad Khasasi kici a, kum 38 aphakhin khat ahihi. Tuni in Selayang Sessions Court ah thusitna kinei a, a sangnaupang numeino pen nihveitak nabuanmawk cih kiciantak in thukhente’n mukhia uh ahih manin kum 24 leh tawsat 12 vei daan atuak ahihi.\nThukhunmang Judge Tasnim Abu Bakar in daan apiakdanpen khatvei abuan manin kum 12 leh tawsat 6 veita hi a, nihvei buan ahih manin thong kum 24 leh tawsat 12 vei athuaksak ahihi.\nSangsiapa in numeino abuan masak pen 2011 kum hi a, tualaitak in sangnaupang numeino pen kum11 bek hipan hi. Tuakhitzawh ciangin 2013 kumin khatvei buankik leuleu a, tuahun ciangin numeino pen kum 13 hitota hi. Anihvei in abuanna amun kibang ci a, Selayang vengsung aom innkhat sungah kici hi.\nSangsiapa pen azi tawh akikhen khat hi a, ta 2 neikhinsa khat ahihi. Section 376(1) of the Penal Code thukhun tawh kizui in thusitna athuak ahihi.\nRelated: Malaysia ah papi khatin atanu lupna tungah buan gawp ~ ZD\nHih sangsiapa ii laihilh pen “Physical Education” ci a, Phisical Exercise natamluakha hileh kilawm hi. ZD Sawltak #zomidaily\nPrevious: Mandalay ah palik te’n Pistol, thautang honkhat, vankham honkhat mankhia ~ ZD\nNext: Malaysia aom Mindat innkuankhat sungpan mi 4 kivui khawmding ~ ZD


url: =Inntungpan guaktang in akiasuk Model pen aki sawnkhia hiding ci :: ZOMI DAILY\nposted on 12 December 2017 at 12:14 pm Lomkholna: Malaysia, News, Sawltak, World\nMalaysia, Kuala Lumpur khuasung aom Jalan Dang Wangi vengsung Apartment khatpan in Model numeikhat aguaktang in kiasuk hi. Inndawl 20th Floor panin nungkalsung in akiasuk hi a, sipah hi. Hih Dutch Model akiatsukna pen amawkmawk hiloding a, aki sawnkhia hidinghi ci’n a innkuanpih te’n genkhia hi.\nTua Model numeinu minpen Ivana Esther Robert Smit hi a, kum 19 aphakhin khat ahihi. Nung Thursday ni in inndawl 20th Floor panin kiasuk in, anuai inndawl 6th Floor ii Balcony ah tusuk in sipah hi.\nDang Wangi OCPD Asst Comm Shaharuddin Abdullah in agenkhiatna ah hih Model nu ii sihna pen “Sudden Death” ci’n Case kibawl cihi. Ahi zongin apa ahi Mr. Marcel in Netherlands aom Dutch NL Times te tungah agenna ah katanu pen inntung panin aki sawnkhia hiding hi ci’n genkhia hi.\nHih Model nu akiatsukna inndei sungah American pasal khatleh azi Kazakhstan gammi khat aom uh ahihi.\nApa in banghang in aki sawnkhia hidinghiam cihleh atanu ii a ngawng ah aki kuihna, liamma pawlkhatzong om ci a, mikhat in lencip in asawnkhia hidinghi ci’n agenkhia ahihi.\nRTL Nieuws te genkhiatna ah tua Model numeinu pen zingsanglam 10am hunpawl in Apartment tungpan in akiasuk hi ci’n Police te’n apa kiangah agenkhia uh cihi.\nZingsang 10am hunin akisuk pen nitaklam 3pm hundong tua American Couple nupa te’n bangmah ahihloh uhpen lamdang kasa mahmah hi. Ka tanu ii avanzat tepen tuate Apartment sungah omlai hi. Tua Ameircan Couple te tungtawn in akila Statements pen kibangsak uh a, ka tanu in ahihleh bangmah nialthei nawnlo hi ci’n apa in genkhia hi.\nHihvai tawh kisai in a innveng te’nzong tua American Couple te omna inndeisung panin mikitawng, aki otsan akinial awging kaza uhhi ci’n genkhia uhhi. Model nu in zingsanglam 7:25am hunpawl in alawmpa Boyfriend kiangah Phone samin, tuzang American Couple tetawh kavak uh a, amau kiangah ka giaksuak hi ci’n zasak cihi.\nMalaysia gamsung aom Dutch Embassy te’n hih Model nu ii sihnavai tawh kisai in hoihtak aki kankhiat nadingin Interpol te tungah ngetna nei hi ci’n NL Times te’n genkkhia uhhi.\nMore: Canadian Model khatin amittang Color laihsawm in bawlkhial, amit tawding\nIvana Esther Robert Smit pen “Malaysia Supermodel Search 2014” kidemna ah Second Runner-up angah ngeikhat ahihi. Tuahunlai in amahpen kum 15 bek phapan hi. Sawltak #zomidaily\nPrevious: China ah innsangdawn Stunt kimawlmawl khat 62 Storey pan kia in si\nNext: Myanmar Tourism Ministry te’n Hotel saap khiamsakding ci


url: =Tong Luansiam Lia Zozam – 8 ~ Hau Za Cin :: ZOMI DAILY\nposted on 24 August 2011 at 10:03 am Lomkholna: Article, Hauzacin\nTong Luansiam Lia Zozam – 8\nGun pang a tun uh ciangin khuavak mahmahta ahih manin a datmei uh a de nawn kei uh hi. Lampi kimu cian mahmah a, gamsunga vasa hamte zong a kam pianpianta hi. Zingsang lol mahmah pawl vasa leh ganhing neute ham ceuceu uh a, lamdung khempeuh tumging kilawm tawh a kithuah innpi sung a bang hi. Khualzin dinga hong dingkhia masa pawlkhat sakol hawl ging gamgam kiza a, lui gal pan kimu ban nailo ahih manin a kimuhlohna ding un lamsak ah a kibu uh hi. Sakol hawlte tawh akipelh khit uh ciangin gun kantan uh a, gun gal langkhat ah buk mun lui khat ah a ihmu uh hi.\nNi hong saang pianta cih ciangin tho in a pam khuano khat ah nek ding a zong uh hi. Vaimimcim leh Gatam kihuan na lui uh a, Zuleisa tawh a gawi uh zasan leh lenmui leh lengmasel tawh a gawm uh siing gawi zong a lui uh hi. Gilkial pianta uh ahih manin tampi a neksak uh a, “bangzah hong pia ding ka hi uh hiam?” a cih uh hangin, “Zomi te i ki zindo ngeina hi,” ciin a la nuam kei uh hi. Tua ni tua inntekte in naupangte sunsiah ding a nei kei uh hi.\nAnn kham ciangin a maban uh zom kik uh a, ni sagih a pai khit uh ciangin a pasalte khua a tung uh hi. Tua khua ah Tong Luansiam Lia Zozam in a hoihna, a kamsiamna leh a cihtaknate mikim muhtheih dingin nungta ahih manin upate in, “I holim lah nuam ven, khualgam pan i lak Lia Zozam zong mo hoih mahmah himawk e. Khuapih, tui pih bek zi ding, mo ding in thupi pen i cihcih na hi khin tuan kei e… koi maw na zabung hong pia sin aw, ka tuukbel tum veh aw…” mah a kici tangtang uh hi.\nA teek a khangin mothak Tong Luansiam Lia Zozam a it mahmah ciat uh hi…..\nPrevious: Tong Luansiam Lia Zozam – 7 ~ Hau Za Cin\nNext: Tong Luansiam Lia Zozam – 9 ~ Hau Za Cin\nCope topa kum 100 cinna pawi: Open Letter ~ Zam Khat Kham


url: =Ka khangno pihte thapiakna ~ Lia Niangboih :: ZOMI DAILY\nposted on 4 June 2020 at 9:03 pm Lomkholna: Article, Youth\nI ngaihsutzia hei leng na khat peuhpeuh i muhzia hong kilamdanga, i sanzia leh i etzia hong kilaih mawk hi. Tua mah bangin mi-in ei tunga a lungsim puakzia uh zong i upmawh na banglo thei a, i upmawhna sang na hoihzaw-in zong na siazaw thei veve hi. Tua ahih manin tutung bel i lungsim mit limlangte bulh pakin, na a hoihzaw i muh theihna ding leh mite hoihna leh hong deihsakna thute khaubang suut dih ve ni e, a ci ihi hi.\n1) Mite in na lawhcinding hong deihsak uhhi\nNa sep na bawlna bangbangah gual tung vabang tuangin na mavan, na daupai ding mite’n hong deihsak uh hi. Ngaihsun mah dih ve, hua lai-a mi thanuam, citak taka lawhcing nuama a sem tangtang khat pen kua-in khaktan nuam laizang ding ahi hiam?\nKhaktan buang lo e. A hangin, nang na lawhcin leh nang bek a lawhcing na hi kei a, na innkuanpih, nu-le-pa, sanggam u-le-nau, beh-le-phung, lawm-le-gual leh minam bup zong a lawhcing suak dinga. A taangzai zaw-in ci leng leitungah mi khat a lawhcing hong suak mawk ding hi ven e! Nak lungdamhuai lua lo ding maw tua pen? Lungdamhuai khong e. Hi thei hi leh zam leh khuang tawh, lamna leh dianna tawh lop ziahziah taak liang hi.\nTua ahih manin lungneu khakunin ah, “Kua mahin hong thusim beek kei, hong deihsak beek kei, zong hong phawk kha beek kei uh, ka hanciam ciam hang bangmah a metna om kei” ci ke’n la, tua sangin na omna peuhpeuhah, na tunna ciangciang pan, bangci bang dinmunah na ding zong, hehpihna tawh lungkia lo-in hong hanciam teta lai mai ve. Leitungin mi lawhsam khat hi lo-in mi lawhcing khat hong kineih behlap ding hi mawk ahih cianga.\n2) Mite in na laipilding hong deihsak uhhi\nNa laitaan a hong san ding, na leitung pilna nisima a kibehlap tohtoh ding pen mite’n na zadah tuan sam hetlo uh hi. Zadah cih thadah, nang’ laipilna leh siamna hangin na angtang mahmah uh a, hong suang bek hilo-in, hong lungdampihin, nuam na sa tuam mahmah uh hi cih phawk in.\nNang hong ciim hong pil lecin u-le-nau, beh-le-phung, pawlpi leh minam sungah bek thamlo-in leitung bupah mipil misiam khat hong om beh zen ding cih pen bang zahta-in thangahhuai-in lungdamhuai lo ding ahi hiam?\nKhatvei tha hong sankik in la, lungkiatna nusia-in, Vai Mang siamsil na sinna ah deihtak ma hong pangthak dih ve, lawm. Na pil na siam ding kua ma’n hong khaam lah hi zenzen lo a, na nu na pa, na sangsiate leh sanga na pawlpihte’n (classmates) lah “Nang bel na pil na siam ding kong phal kei uh hi, pilna zong dah mai in” hong ci lah hi peuhmah lo ding a. Hong khaam lo hong lanpang lo bek tham lo-in, leitungin nang bang mipil, misiam a kisap mahmah laitak hi zaw hi.\n3) Mite in mihoih khat na suahding hong deihsak uhhi\n“Hih leitung siatna sunga kibual mi tampitak sung pan nang beek mi hoih khat hong suak tapeuh in” cih pen mite’ thuumna hi.\nNang pen Pasian a zahtak, mite adinga na hoih a sem, taangpi-taangta, gam-le-nam adingin thupha hong hi peuhmah leteh bel a lungnophuai ding dan ka kamin cin kei liang ei, gen vet dah hi. Nang bang mi hoih leitungah nong pianna hangin Pasian tungah lungdamthu bang a kikoh lawh phial ding hi.\nHih thute na sinlai ah vaibang na thaamsak den in la, “Kei na hoih sep, kei cihtak leh thuman khawng kua-in hong theihpih ding lah hilo a, a phattuamna om kei” ci zaw lo-in, lungkia lo-in na hoih sep ding na hanciam toto lai in.\nGalati 6:9 – Tua ahih manin na hoih sep ding cimtak kei ni. Lungkia lo-in i sep nakleh a hun ciangin thaman i ngah ding hi.\nMi sia/ mi hoihlo khat suaka, a kisia zo leitung a bawlphakik ding mi hoih na suah loh ding kidah peuhmah hi.\n4) Mite in na hauhding hong deihsak uhhi\nSimlei mi zatam liangvai, lungmawl, simzawng daipam, nek ding taak ding kicing nei zolote’n :\n“Ka sung gilkial,\nKa laidiip nem,\nKa silhpuan sia,\nKa saulim sia,\nCikciang lametna khuavak hong tang dinga,\nCikciang lainatna tongdam nem hong luang dinga,\nCikciang huibang ka mauna theng dinga,\nKua siang panin huhna hong pai ding hiam Sian aw?”\nCi-in nuntakna zing nino thak hong suah ding kal haibang na ngak uh hi. Hih mite a huh, a panpih ding, gentheihna sal pana a suaktasak ding pen nang longal Pasianin mi neilo a, nang khut leh khe longal Pasianin khut leh khe a zat ding nei tuanlo hi.\nTua ahih manin lungkia kei in. Kua ma’n na hauh ding hong phallo cih thadah mi zatamte lai lungmuanna leh lametna khuavak na hi hi. *Mikimin hong deihsak lo uh hi ven, hong hazate khawng bang lawh ding?*\nLeitungah a sia om a, a pha zong om hi. Tua mah bangin mite’n hong deihsak thu i sutsut laitakin, hong haza, hong sikcip sawm, mi tunga i len ding mahmah hong deihsak ngiatlo, bangmah i suak kei zonga phamawh a salo mi na om veve ding hi. Tua lamte bel thutuamin koih ni, geelin zong nei dah ni.\nAhi zong lam khatah bel, tua bang ngaihsutna hoihlo leh mi hazatna lungsim a neite mi sia lua zong hi pah samlo uh hi. Mihing pen a mawh thei a khial thei tek mah i hi a, i mihing lungsim pen Pasian i puahphatsak mengmeng loh ciang a kihici thei mah hi. Tua ahih manin eite pen amau kammal nih-le-khat tawh a puk pahte hi zaw lo-in, thusia pen thu hoih tawh zo a, maisakna leh itna lungsim tawh thu i ngetsak ding hi zaw hi.\nI deih bulpi ahih leh tua bang thusia lasiate tungah lengto a, mi a tamzaw in hong deihsak lam phawk kawm a mai i nawt ding ahi hi. Nang lama pang mi tawm na sa lua lai hiam? Thusim khat hong hilh ning aw. Mite bek hilo Pasian nangawn ei lamah hong pang ai ve. Tua bek thamlo la in zong hong hilh lailai :\n“Ei lamah Pasian, ei lamah Pasian\nEi lam hong pang leh\nKua i lanpang zo ding? Kua? Kua? Kua?\nKua i langpang zo, kua pang zo ding?\nRom 8:31 – Tua bang ahih leh hih thu hangin bang gen ding ihi hiam? Pasian in eite lamsangah a om leh, kua in eite lang khatah a pang zo ding hiam?\nLungkia ke’n. Kua mahin nang hong dal lo hi. Kua mahin nang hong khaam lo hi. Kua mahin nang hong khaktan lo hi. Mite nang’ lamah pang uh a, Pasian zong nang lamah hong pang hi. Lia Niang Lun Kim\nPrevious: Naupang leh Screen Time ~ Nu Sung\nNext: USA, Maryland pan Nu Toe Toe Khaing @ Ma Toe (kum 48) in hongnusia\nBaak tangthu ~ Peter Suumpi\nLungdamna Koi-ah Om? ~ Khat Thang


url: =Kumpi Phiangsiah piak huaizia :: ZOMI DAILY\nposted on 24 August 2018 at 9:08 pm Lomkholna: News, Zomi\nKhangluilai in Ukipi te’n a ukna gamsung tengah siah hong kai uh aa tua pen Phiangsiah kici hi. Gamsa, Innsa a mat, agawh ciang a liang a phei Ukpi te kiang ki puak tangtang hi. Lopan a piang khawhsa min le tang, vaimin a dang tuamtuamte zong a man ciangtan ombang in ki puak ciatciat hi.\nPhiangsiah pia nuamkei leng Ukpi te in hong gaam thei bek hilo in a ukna gamsung pan hong hawlkhia thei lai hi.\nTua Phiangsiah pen Ukpi te aituam a ding a kipa a hi hi.Ukpi te inn ah sa tamlua a hihman in a maulah gai zolo in, uih damdam a tho eng in bawk ziahziah ciliang hi. Tuahunlai a kikai /kipia Phiangsiah pen mikhat/innkuankhat nopsak na ding bek ahi hi.\nTuhun aa Kumpi in hong don/kaih Phiangsiah pen kumpite aituam ding hi peuhmah lo hi. Tua i piak Phiangsiah te mah tawh ih gam, khua leh tui a ki zuun a ki puah a hi hi.\nTua hi aa a taktak in tuhun aa Kumpi ten hong don Phiangsiah pen mipite fund sum hi gige mawk hi.Kumpite tung Phiangsiah tampia zo tektek lehang i khua i tui a ding khantohna na tampi ki sem zo tektek cihna hi pah hi.\nTua hi aa Kumpite sum mawkpiak tawh a kibat mawkhang, mipi a ding kumpi te’n sumdon hong sepsak na hi zaw aa tua sum pen gammipite aa a hi hi. Tedim Municipal\nLampitawh kisai thunei te’n Kamhau lampizik gei teng hawktui pai na ding hawklam hoihtak hong bawlpha uh a hihman in tui pipe pawlkhat kisia hi. Tua hi aa tui hong pai keikhak leh hong theisiam ding in kong lam-en uh hi.\nA diakdiak in Myoma leh Sakollam lam tui hong pongmanlo thei kha ding hi.A hi zong in tuinasem te’n a lem thei pen ding in ka thaneihzah uh tawh vaihawm in sun le zan cilo in kong sem uh hi.Tua kawmkal ah kicinlohna a om leh ki theisiam ciat ni! Tedim Municipal\nPrevious: A theihhuai upna laang (No. 5) ~ Langh Khan Mung\nNext: US kumpi in Myanmar gammi 27 te puakkiksak takpi, Chin zong 7 kihel